GBE BUBU Amharic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Indonesian Italian Korean Lithuanian Malagasy Mizo Myanmar Persian Polish Portuguese Romanian Sepedi Setswana Slovak Slovenian Sranantongo Tsonga Turkish Ukrainian\n‘Mele egblɔm na mi kakaɖedzitɔe be aʋa siae anye mamlɛtɔ —aʋa si atsi aʋawɔwɔ nu keŋkeŋ.’—AMERIKATƆWO ƑE DUKPLƆLA, WOODROW WILSON (1913-21).\nNU NYUI mawo gbegbee dukplɔla xɔŋkɔ aɖe nɔ mɔ kpɔm na esime Xexemeʋa I wu enu, anɔ abe ƒe 90 kloe nye esia ene. Aʋa ma si wowɔ le xexea me katã la gblẽ nu ale gbegbe be dukɔ siwo ɖu aʋa dzi la di—eye ehiã na wo hã—be yewoaxɔe ase be agbagba gbogbo siwo yewodze la ahe viɖe siwo anɔ anyi ɖaa la vae. Gake ƒãa hafie aʋa siwo amegbetɔwo wɔna la ɖɔa kuxiwo ɖo, ʋuu keke woava yi aʋawɔwɔ ŋutɔ si nye kuxi si ƒo ke ɖe to ɖe ameƒomea me la nu tsi ge.\nAnɔ abe ƒe 20 kloe ene, le Dukplɔla Wilson ƒe kakaɖedzinya mawo gbɔgblɔ dzitsitsitɔe megbe la, xexemeʋa evelia tɔ zi. Ame siwo gbegbe wowu kple nu siwo gbegbe dome gblẽ le aʋa ma me la de ŋgɔ wu xexemeʋa gbãtɔa tɔ sãsãsã. Mɔ̃ɖaŋununya ƒe ŋgɔyiyi le ƒe 20 mawo me wɔe be amegbetɔwo va bi ɖe ame gbogbowo tsɔtsrɔ̃ɖa zi ɖeka me ŋutɔ. Esime xexemeʋa evelia wu enu la, xexemedziɖulawo de dzesii be vɔvɔ̃ si li be xexemeʋa bubu agate ŋu adzɔ la nu gasẽ ɖe edzi wu.\nLe ƒe 1945 me la, Amerikatɔwo ƒe Aʋafiagã Douglas MacArthur ɖe gbeƒã be: “Mɔnukpɔkpɔ mamlɛae nye ma su mía si hena aʋawɔwɔnutsitsi. Ne míete ŋu wɔ ɖoɖo si ana ŋutifafa kple ɖekawɔwɔ naxɔ aƒe ɖi o la, Harmagedon ava lili mí.”\nAʋafiagã MacArthur nya nu siwo gbegbe atɔmikbɔmb gblẽ le Japantɔwo ƒe dugã eve siwo nye Nagasaki kple Hiroshima ŋu le xexemeʋa evelia ƒe nuwuwu la nyuie. Tsɔtsrɔ̃ dziŋɔ si va dugã eve mawo dzi la na wòse nya “Harmagedon” gɔme le mɔ bubu nu—be enye ale si woato nukliaʋawɔnuwo dzi atsrɔ̃ amewo katã ɖa le míaƒe anyigbaa dzi.\nVɔvɔ̃ be nukliaʋa ava tsrɔ̃ anyigbaa kpɔtɔ le ŋɔdzi dom na ameƒomea. Le ƒe 1960 ƒeawo me la, xexe me dziɖuŋusẽ gãwo to “ame nɔewo tsɔtsrɔ̃ ƒe ɖoɖo si dzi woɖo kpee” vae. Ðoɖo sia ƒe taɖodzinue nye be aʋawɔnu agbɔsɔsɔme si asu hena futɔwo ƒe dukɔmeviwo ƒe akpa enelia kple mɔ̃ɖaŋudɔwɔƒewo ƒe afã tsɔtsrɔ̃ ɖa ko nanɔ dukɔawo dometɔ ɖe sia ɖe si—metsɔ le wo dometɔ si aho aʋa ɖe nɔvia ŋu gbã me o. Ame akpa gãtɔ meka ɖe ɖoɖo sia dzi be ana ŋutifafa nanɔ xexea me o.\nEgbea la, nukliaʋawɔnuwo le dzidzim ɖe edzi kabakaba, eye dukɔwo dome ʋawo le ame gbogbo aɖewo ƒe agbe tsrɔ̃m. Ŋɔdzi gali kokoko be nukliaʋa ate ŋu ava tsrɔ̃ anyigba bliboa. Togbɔ be amewo di vevie be aʋawɔwɔ nu natsi hã la, ame akpa gãtɔ mexɔe se be aʋa aɖe, alo ɖoɖo tɔxɛ aɖe, ate ŋu ana woaɖo taɖodzinu ma gbɔ o.\nKe hã, Biblia ƒo nu tso aʋa tɔxɛ aɖe si ava tsi aʋawɔwɔ nu keŋkeŋ la ŋu. Eyɔ aʋa sia be “Harmagedon”—nya si gɔme amewo sena vodadatɔe be anye nukliaʋa aɖe si ava tsrɔ̃ anyigba bliboa. Alekee Harmagedon atsi aʋawɔwɔ nu keŋkeŋ? Nyati si kplɔe ɖo aɖo biabia sia ŋu.\nNASA/The Visible Earth (http://visibleearth.nasa.gov/)


GBE BUBU Afrikaans Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nNUKAE dzɔna ne amegbetɔwo zã nutovɛ yeyewo tsɔ kpɔ nusiwo womete ŋu kpɔna tsã o? Ewɔnɛ be wonyaa nusi womenya tsã o la nyuie vaseɖe afi aɖe.—Kpɔ aɖaka si le ete.\nƔeaɖeɣi va yi la, ame geɖe susui be anyigbae le xexeame ƒe domedome. Gake didiƒekpɔmɔ̃ zazã va ɖee fia be ɣletinyigbawo, si me anyigba hã le, le yame heƒoa xlã ɣea. Le nyitsɔ laa sia si wova wɔ nusuekpɔmɔ̃ sẽŋuwo la, amegbetɔwo te ŋu lé ŋku ɖe atɔm ŋutɔ ŋu, eye wova kpɔ alesi atɔm ƒomevi aɖewo wɔa ɖeka kple bubuwo hewɔa nusi woyɔna be molecule-wo.\nBu nu vovovo siwo ƒo ƒu hafi zu tsi si hiã vevie hena agbenɔnɔ la ƒe molecule ɖeka ŋu kpɔ. Le alesi wowɔ woe ta la, hydrogen (haidrodzin) ƒe atɔm eve wɔa ɖeka le mɔ tɔxɛ aɖe nu kple oxygen (ɔksidzin) ƒe atɔm ɖeka eye wòzua tsi molecule ɖeka—esiawo ƒe biliɔn geɖe ye nyea tsi ƒe gege toŋ ɖeka! Nukae míate ŋu asrɔ̃ ne míelé ŋku ɖe tsi ƒe molecule kple alesi wòtrɔna le nɔnɔme vovovo me la ŋu?\nTsi ƒe Nukunuwo\nTogbɔ be tsi ƒe gege toŋtoŋ dzena nu tsɛ aɖe ŋutɔ hã la, enye nusi gɔmesese goglo ale gbegbe. Le nyateƒe me la, Ðk. John Emsley si nye dzɔdzɔmeŋutinunya ŋuti nuŋlɔla le Imperial College, le London, England, gblɔ be eyae nye “nusi ŋu wowɔ numekuku le wu, gake ekpɔtɔ nye nusi ŋu womenya nu geɖe le o wu.” New Scientist magazine gblɔ be: “Tsi ŋutɔŋutɔe nye nusi bɔ le tsinuwo dome le anyigba dzi wu, gake eya kee ganye nusiwo gɔme womese o wu dometɔ ɖeka.”\nÐk. Emsley ɖe nu me be togbɔ be tsi dze nu tsɛ aɖee hã la, “nu bubu aɖeke gɔmesese le alesi wòtrɔnae me meɖu ta na ame de enu o.” Le kpɔɖeŋu me, egblɔ be: “Ele be H20 nanɔ ya ƒe nɔnɔme me hafi, . . . gake enye tsi. Gawu la, ne tsi bla . . . zu tsikpe la, enɔa tsi ŋgɔ, ke meyia to,” abe alesi wòle be wòanɔ hafi ene “o.” Ðk. Paul E. Klopsteg, si nye Amerikatɔwo ƒe Habɔbɔ Hena Dzɔdzɔmeŋutinunya Dodoɖeŋgɔ ƒe tatɔ va yi gblɔ le tsi ƒe tɔtrɔ sia si mesɔ ɖe alesi míakpɔ mɔe nu o ŋu be:\n“Edze abe ɖe wotrɔ asi le eŋu alea etɔxɛe be wòalé tsimenugbagbewo abe tɔmelãwo ene ƒe agbe ɖe te ene. Bu nusi adzɔ ne ɖe tsi metrɔna abe alesi woƒo nu tso eŋu va yi ene ne ebla zu kpe o la ŋu kpɔ. Anye ne tsikpea anɔ kpe zuzu dzi ʋuu vaseɖe esime ta blibo nazu tsikpe eye tɔmelãwo katã natsrɔ̃.” Ðk. Klopsteg gblɔ be tsi ƒe tɔtrɔ sia si mesɔ ɖe alesi míakpɔ mɔe nu o la nye “kpeɖodzi be aɖaŋudzela si nye tameɖola gã aɖe le dɔ dzi le xexeame.”\nNew Scientist gblɔ be numekulawo susu be fifia yewonya nusita alesi tsi trɔnae to vovo na alesi wokpɔa mɔ be anɔ. Woto nufiafia gbãtɔ vɛ ku ɖe alesi tututu tsi wɔna ne ele kpe zum ŋu. Numekulaawo va kpɔe be: “Nya la gɔmesese nɔ te ɖe dometsotso si le ɔksidzin ƒe atɔm siwo le tsi kple tsikpe dome la dzi.”\nÐe mewɔ nuku oa? Nusi ƒe molecule ɖi nu tsɛ ale gbegbe la gɔme menya le sesem na amegbetɔ o. Eye gabu eŋu kpɔ be tsi ye sɔ gbɔ le amegbetɔ ƒe ŋutilã me wu! Ðe wò hã nèkpɔe le nukunu si dze le molecule si me nu vovovo eve ƒe atɔm etɔ̃ pɛ ko le la me be enye “kpeɖodzi be tameɖola gã aɖe le dɔ dzia”? Ke hã tsi ƒe molecule le sue ale gbegbe eye eme nuwo mesɔ gbɔ de molecule bubuwo nu kura o.\nMolecule Siwo me Nuwo Sɔ Gbɔ\nDzɔdzɔmenu ɖekaɖeka nɔɖokuisi vovovo 88 siwo metsaka kple bubu aɖeke le anyigba dzi o dometɔ akpe nanewoe le molecule aɖewo me. Le kpɔɖeŋu me, dzɔdzɔmenu ɖekaɖeka nɔɖokuisi gbogbo aɖe ƒe miliɔn geɖe ate ŋu anɔ domenyiŋusẽfianu DNA (si nye deoxyribonucleic acid ƒe ŋɔŋlɔ kpuie le Eŋlisigbe me), si me alesi nu gbagbe ɖesiaɖe ava nɔ ŋuti domenyinyi nya ɣaɣlawo le, ƒe molecule me!\nTogbɔ be nu gbogbo siawo le DNA ƒe molecule me hã la, eƒe kekeme katã koe nye milimeta 0.0000025 si le sue akpa be woakpɔ kple ŋku negbe ɖe wozã nusuekpɔmɔ̃ sẽŋu ko hafi. Ƒe 1944 me hafi dzɔdzɔmeŋutinunyalawo va kpɔe be DNA la mee alesi ame ava nɔ ŋu nyawo le. Nusia si ŋu wova ke ɖo la na wote numekuku detowo wɔwɔ le molecule deŋgɔ sia ŋu.\nKe hã DNA kple tsi nye molecule vovovo siwo wozãna le nuwo ƒe tutume la dometɔ eve ko. Eye esi wònye molecule geɖe le nusiwo me agbe le kple nusiwo me agbe mele o siaa me ta la, ɖe wòle be míaƒo nya ta be vovototo sue aɖe koe le nugbagbewo kple nusiwo me agbe mele o domea?\nNenemae ame geɖe susui ɣeyiɣi didi aɖe. Nugbagbevisuewo ŋutinunyala Michael Denton ɖe nu me be: “Agbalẽnyala geɖe gblɔe kaŋ le ƒe 1920 kple 1930 ƒeawo me be ne wova se alesi nuwo kple dzɔdzɔmenu siwo le wo me wɔa dɔe yi ŋgɔ me la, woava ɖe dometsotsoa ɖa.” Gake nuka ŋu wova ke ɖo mlɔeba?\nAgbe Nye Nu Tɔxɛ si Ƒomevi Meli O\nTogbɔ be dzɔdzɔmeŋutinunyalawo nɔ mɔ kpɔm be yewoakpɔ alesi nusiwo me agbe mele o nanɔ tɔtrɔm vivivi azu nusiwo me agbe le hã la, Denton gblɔ be “wova kpɔ kpeɖodzi” be nuwo anɔ abe alesi wowɔ woe ene ɖaa “mlɔeba le tɔtrɔ gã siwo va le lãmenugbagbeviŋununya me le ƒe 1950 ƒeawo ƒe gɔmedzedze me.” Denton yi edzi gblɔ numeɖeɖe ɖedzesi aɖe si me va kɔ na dzɔdzɔmeŋutinunyalawo fifia be:\n“Menye dometsotso si le nugbagbewo kple nusiwo me agbe mele o dome koe míeva nya fifia o, ke boŋ be eyae nye dometsotso vevitɔ si wɔ nuku wu le dzɔdzɔme nudzɔdzɔwo katã me. Vovototo gã aɖe si le nugbagbeviwo kple nusiwo menye nugbagbewo o, siwo wowɔ le ɖoɖo deŋgɔ nu, abe kristalo alo snokpe ene la dome.”\nEsia mefia be molecule wɔwɔ le bɔbɔe o. Agbalẽ si nye Molecules to Living Cells ɖe nu me be “atikemenu suesue siwo wɔa ɖeka zua molecule suewo la de ŋgɔ ale gbegbe.” Gake egblɔ kpee be molecule mawo wɔwɔ “le bɔbɔe ale gbegbe ne wotsɔe sɔ kple nusiwo wòle be woadzɔ ɖe eyome hafi woate ŋu awɔ lãmenugbagbevi si me agbe le.”\nLãmenugbagbeviwo te ŋu nyea nugbagbevi suesue siwo nɔa agbe le wo ɖokui si, alo wowɔa ɖeka kple nugbagbevi bubuwo abe alesi wòle le amegbetɔwo me ene. Ne wotsɔ lãmenugbagbevi 500 ƒo ƒui hafi wòade tɔtɔdzesi si le nyagbe sia ƒe nuwuwu nu. Eyata mewɔ nuku o be womate ŋu atsɔ ŋku gbɔlo akpɔ lãmenugbagbevi ƒe dɔwɔwɔ o. Ekema nuka ŋue woake ɖo ne wotsɔ nusuekpɔmɔ̃ lé ŋku ɖe lãmenugbagbevi siwo le amegbetɔ ƒe ŋutilã me la dometɔ ɖeka ŋu?\nLãmenugbagbevi—Ðe Wòdzɔ le Vome alo Ðe Wowɔe?\nGbã la, alesi lãmenugbagbevi siwo me agbe le me nuwo de ŋgɔe la wɔa nuku na ame ale gbegbe. Dzɔdzɔmeŋutinunya ŋuti nuŋlɔla aɖe gblɔ be: “Hafi lãmenugbagbevi si mede ŋgɔ kura o gɔ̃ hã natsi la, ebia be atikemenu akpe nanewo nawɔ ɖeka kple wo nɔewo le ɖoɖo tɔxɛ nu.” Ebia be: “Aleke wòate ŋu adzɔe be atikemenu 20,000 nawɔ dɔ ɖe ɖoɖo nu le lãmenugbagbevi sue ɖeka me le ɣeyiɣi ɖeka me?”\nMichael Denton tsɔ lãmenugbagbevi suetɔ kekeake siwo me agbe le la sɔ kple “adzɔnuwɔƒe aɖe si le sue ŋutɔ si me wozãa mɔ̃ deŋgɔ siwo ŋu akpa vovovowo le hena molecule wɔwɔ, eye atɔm siwo ade biliɔn alafa ɖeka le eme, si wɔe be wòde ŋgɔ wu mɔ̃ ɖesiaɖe si amegbetɔ wɔ kpɔ, eye eƒomevi aɖeke meli le nusiwo me agbe mele o la dome o.”\nAbe alesi February 15, 2000, ƒe The New York Times gblɔe ene la, alesi lãmenugbagbeviwo wɔ nukui la gɔmesese kpɔtɔ ɖea fu na dzɔdzɔmeŋutinunyalawo kokoko, eye wòyi edzi be: “Zi geɖe alesi agbeŋutinunyalawo se lãmenugbagbevi siwo me agbe le ƒe dɔwɔwɔ gɔmee la, zi geɖe nenemae alesi wowɔa dɔe la gɔmesese bliboe gasesẽna ɖe edzii na wo. Amegbetɔ ƒe lãmenugbagbevi akpa gãtɔ si le sue akpa be ŋku nakpɔ, gake ɣesiaɣi la, domenyiŋusẽfianu 100,000 siwo le eme la dometɔ 30,000 nɔa dɔ dzi vevie be woakpɔ lãmenugbagbevia ƒe nuhiahiãwo gbɔ, alo nɔa dɔ wɔm le nyatakaka siwo tso lãmenugbagbevi bubuwo gbɔ ŋu.”\nTimes la bia be: “Aleke woawɔ asrɔ̃ nu tso mɔ̃ si le sue nenema gbegbe evɔ eŋutinuwo sɔ gbɔ ŋutɔ la ŋu? Eye nenye be wote ŋu to nukumɔ aɖe dzi srɔ̃ nu tso amegbetɔ ƒe lãmenugbagbevi ɖeka ŋu hese egɔme bliboe gɔ̃ hã la, ne mede ɖeke o la, eƒomevi vovovo siwo ade 200 ya tetie le amegbetɔ ƒe ŋutilã me.”\nWoka nya ta le Nature magazine me nyati aɖe si ƒe tanyae nye “Nuwɔwɔ ƒe Mɔ̃wo Ŋutɔŋutɔ” me be mɔ̃ sue aɖewo le lãmenugbagbevi siwo le ŋutilã me la dometɔ ɖesiaɖe me. Mɔ̃ siawo ɖɔa li wo nɔewo wɔa ŋusẽdoamenu si woyɔna be adenosine triphosphate (ATP) si nye afisi lãmenugbagbeviwo xɔa ŋusẽdodo tsonɛ. Dzɔdzɔmeŋutinunyala aɖe gblɔ be: “Nukawo gbegbee míate ŋu awɔ ne míeva nya alesi míawɔ mɔ̃ siwo ate ŋu awɔ molecule wòde esi míeva kpɔ le lãmenugbagbeviwo me la nu?”\nBu nuwɔŋutete si le lãmenugbagbevi ŋuti la ŋu kpɔ ko! Nyatakaka siwo le míaƒe ŋutilã me lãmenugbagbevi ɖeka pɛ ko ƒe domenyiŋusẽfianu, DNA, me ade agbalẽ sia ƒe axa miliɔn ɖeka! Gawu la, ɣesiaɣi si lãmenugbagbevi me nama be bubu nava dzɔ la, wonaa nyatakaka siawo katã yeyea hã. Èsusu be aleke wòdzɔe be woɖo nyatakaka siawo ɖe ɖoɖo nu—de lãmenugbagbevi siawo dometɔ ɖesiaɖe—siwo ade triliɔn 100 le wò ŋutilã me la me? Ðe wòdzɔ le vomea, alo Nuwɔla Aɖaŋuwɔla Bibi aɖee wɔe?\nÐewohĩ wò nyataƒoƒo asɔ kple agbeŋutinunyala Russell Charles Artist tɔ. Egblɔ be: “Alesi míawɔ anya alesi [lãmenugbagbevi] wɔ va dzɔ, kple alesi wòyia edzi wɔa dɔe la gɔmesese sesẽ na mí, eye edze abe aglo mí gɔ̃ hã ene, negbe ɖe míelɔ̃ ɖe edzi nunyatɔe be nunyala aɖee wɔe.”\nNuwo ƒe Ðoɖo Nyui Nu Nɔnɔ\nƑe aɖewo va yi la, Kirtley F. Mather, si nye anyigbaŋutinunyafiala le Harvard Yunivɛsiti ɣemaɣi la ƒo nya ta be: “Menye xexe si va dzɔ le vome, alo esi ŋu ɖoɖo aɖeke mele o mee míele o, ke boŋ esi ŋu Se kple Ðoɖo le mee. Nunya le Ðoɖo siwo kplɔnɛ la me eye edze be woade bubu deto eŋu. De ŋugble le dzɔdzɔmekɔntabuɖoɖo wɔnuku, si wɔnɛ be míete ŋu naa atɔm ƒe xexlẽdzesi siwo kplɔ wo nɔewo ɖo la nusianu si li ƒe atɔm ŋu kpɔ.”\nNa míade ŋugble le “dzɔdzɔmekɔntabuɖoɖo wɔnuku” ma ŋu vie. Nusiwo * wonya le blema la dometɔ aɖewoe nye sika, klosalo, akɔbli, gaɣi, kple gayibɔ. Blema numekula siawo va de dzesi nu bubu siwo nye arsenic, bismuth, kple antimony le Titinaɣeyiɣiwo me, eye emegbe le ƒe 1700 ƒeawo me la, wova ke ɖe nu geɖe wu ŋu. Le ƒe 1863 me la, wozã kekelimamɔ̃ si te ŋu dea vovototo amadede tɔxɛ si dona tsoa tomenu ɖesiaɖe me tsɔ ke ɖe tomenu si nye indium ŋu, eye eyae nye nu 63 lia si ŋu woke ɖo.\nƔemaɣi la, Russiatɔ atikedokpɔla Dmitry Ivanovich Mendeleyev gblɔ be gɔmedzenuawo meva dzɔ ɖoɖo aɖeke manɔŋui o. Mlɔeba le March 18, 1869, dzi la, woxlẽ eƒe nuƒogbalẽ si nye “Ðoɖo si Nu Gɔmedzenuwo Le” na Russiatɔwo ƒe Atikemenu Ŋutinunyalawo ƒe Habɔbɔ. Egblɔ le agbalẽa me be: ‘Medi be maɖee fia be menye nudzɔleɖokuisie wònye be nuwo le ɖoɖo nu o ke boŋ gɔmeɖose aɖe koŋ si wɔa dɔ ɖe ɖoɖo nu pɛpɛpɛ nue wole.’\nMendeleyev gblɔ le agbalẽ sia si xɔ ŋkɔ me be: “Ele be míakpɔtɔ anɔ mɔ kpɔm be woagake ɖe gɔmedzenu siwo naneke metsaka o siwo mele nyanya o geɖe ŋu; le kpɔɖeŋu me, esiwo aɖi aluminium kple silicon, siwo nye gɔmedzenu siwo me atɔm ƒe kpekpeme si anɔ 65 va ɖo 75 anɔ.” Mendeleyev gblẽ teƒe ƒuƒluwo ɖi na gɔmedzenu yeye 16. Esi wobiae be wòaɖo kpe nusiwo wògblɔ ɖi dzi la, egblɔ be: “Kpeɖodzi mehiãm o. Dzɔdzɔmesewo metrɔna abe alesi gbeŋutisewo trɔnae ene o.” Egblɔ kpee be: “Meka ɖe edzi be ne wova ke ɖe gɔmedzenu siwo míenya o siwo ŋu nya megblɔ ŋu la, ame geɖe aɖo to mí.”\nNenema tututue wòdzɔe! Encyclopedia Americana ɖe nu me be: “Le ƒe 15 siwo kplɔe ɖo me la, gɔmedzenu siwo nye gallium, scandium kple germanium, siwo ŋu wova ke ɖo, eye woɖi esiwo ƒe nya Mendeleyev gblɔ ɖi la ɖo kpe dzɔdzɔmesewo ƒe nuŋutɔŋutɔnyenye dzi eye wona amesi ŋlɔ nu tso wo ŋu ƒe ŋkɔ de du.” Va ɖo ƒe alafa 20 lia ƒe gɔmedzedze lɔƒo la, woke ɖe gɔmedzenu siwo katã li ŋu.\nEme kɔ ƒã abe alesi atikedokpɔla Elmer W. Maurer gblɔe ene be, “ɖoɖo nyui sia mate ŋu adzɔ le vome o.” Atikewo dodokpɔ ŋuti nufialagã John Cleveland Cothran gblɔ le alesi wòate ŋu adzɔe be gɔmedzenuwo nanɔ ɖoɖo nyui nu le wo ɖokui si ŋuti be: “Gɔmedzenu siwo katã ŋu nya [Mendeleyev] gblɔ ɖi siwo ŋu wova ke ɖo emegbe, eye woƒe nɔnɔme sɔ tututu kloe kple nusiwo wògblɔ ɖi la te fli ɖe nukpɔsusu ma me keŋkeŋ. Womeyɔa gɔmeɖose si ŋu wòƒo nu tsoe la be ‘Nuwo ƒe Dzɔdzɔ le Vome’ gbeɖe o. Ke boŋ woyɔnɛ be ‘Nuwo ƒe Dzɔdzɔ le Ðoɖo Nu.’”\nNusɔsrɔ̃ deto tso gɔmedzenuwo kple alesi wowɔa ɖeka wɔa nusiwo katã le xexeame ŋu ʋã dzɔdzɔmeŋusẽŋununyala xɔŋkɔ P.A.M. Dirac, si nye akɔntafiala le Cambridge Yunivɛsiti kpɔ wògblɔ be: “Míate ŋu aƒo nu tso nɔnɔmea ŋu agblɔ be akɔntanyala bibie Mawu nye, eye ezã akɔntabubu si de ŋgɔ ŋutɔ le xexeame wɔwɔ me.”\nLe nyateƒe me la, edoa dzidzɔ na ame ŋutɔ be wòalé ŋku ɖe nu suetɔ kekeake siwo nye atɔm, molecule, kple lãmenugbagbevi siwo me agbe le kpakple ɣletivihatsotso gã siwo le adzɔge ʋĩ si ŋku gbɔlo mate ŋu akpɔ o siaa ŋu! Ewɔa dɔ ɖe ame dzi ale gbegbe be míakpɔ alesi míele tsɛe adze sii. Aleke wòwɔ dɔ ɖe dziwòe? Nukawoe dze le nusiawo me na wò? Ðe nèkpɔ nusiwo wò ŋku gbɔlo mate ŋu akpɔ oa?\n^ mm. 31 Esi míewɔnɛ enye nusiwo me atɔm ƒomevi ɖeka le. Gɔmedzenu 88 koe li le wo ɖokui si le anyigba dzi.\n[Aɖaka/Nɔnɔmetata siwo le axa 5]\nEtsɔ Akpa be Ŋku Nakpɔ\nEsi wònye sɔ si le du sim ƒe afɔ tsɔna ŋutɔ ta la, ƒe alafa 19 lia me tɔwo he nya le nenye be ɣeaɖewoɣi eƒe afɔwo katã kɔna le anyigba zi ɖeka ŋu. Mlɔeba le ƒe 1872 me la, Eadweard Muybridge dze egɔme wɔ fotoɖeɖe ƒe dodokpɔ aɖewo si va kpɔ nyaʋiʋlia gbɔ emegbe. Eto mɔnu aɖe vɛ si nye sinima gbãtɔ si woɖe si me nuwo ɖe abla le kabakaba wu.\nMuybridge ɖo fotoɖemɔ̃ ɖekaɖeka 24 ɖe fli me eye wòna dometsotso vi aɖe nɔ wo dome. Etsi ka ɖe fotoɖemɔ̃awo dometɔ ɖesiaɖe ƒe akpa si naa fotoa ɖena ŋu eye wohe kaawo me tsɔ tso ga mɔ si dzi sɔa le du si ge ato, ale be ne sɔa le du dzi va yina la, eƒe afɔ lɔna kaawo eye fotoawo ɖena. Ŋkuléle ɖe fotoawo ŋu tsitotsito ɖee fia be ɣeaɖewoɣi la, sɔa ƒe afɔwo katã kɔna le anyigba zi ɖeka.\nNukatae tsikpe nɔa tsi ŋgɔ le esi teƒe be wòayi to?\nMilimeta 0.0000025 ƒe kakɛ ɖeka koe nye DNA “molecule” ƒe lolome, gake nyatakaka siwo le eme axɔ agbalẽ sia ƒe axa miliɔn ɖeka\nDNA ƒe dzedzeme le kɔmpiuta dzi: Donald Struthers/Tony Stone Images\n[Nɔnɔmetata si le axa 8]\nLe lãmenugbagbevi ɖesiaɖe—wo katã ƒe xexlẽme anɔ triliɔn 100—me la, atikemenu akpe nanewo wɔa dɔ le ɖoɖo nu\nCopyright Dennis Kunkel, University of Hawaii\n[Nɔnɔmetata siwo le axa 9]\nRussiatɔ atikedokpɔla Mendeleyev gblɔ be menye ɖe tomenuwo va dzɔ le vome o\nƉoe Ɖe Amewo Ɖoe Ɖe Amewo Ŋkuléle Ðe Nu Makpɔmakpɔwo Ŋu—Nukawoe Dze?\ng00 9/8 axa 5-9


Ðe Biblia Ate Ŋu Akpe Ðe Ŋunye Ne Melé Blanuia? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Assamese Azerbaijani Azerbaijani (Cyrillic) Belgium Franse Tokunɔgbe Bislama Brazil Tokunɔgbe Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Haitian Creole Hausa Hebrew Hiligaynon Hmong (Ɣi) Hungarian Icelandic Igbo Iloko Indonesian Irish Italian Italy Tokunɔgbe Japanese Kachin Kazakh Kazakh (Arabic) Kekchi Kikamba Kikongo Kikuyu Kiluba Kimbundu Kinyarwanda Kirghiz Kiribati Kirundi Korea Tokunɔgbe Korean Latvian Lingala Lithuanian Luganda Luo Luvale Luxembourgian Macedonian Malagasy Malay Malayalam Maltese Mapudungun Moore Myanmar Navajo Ndebele (Zimbabwe) Norwegian Nzema Oromo Ossetian Pangasinan Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Portuguese Portuguese (Portugal) Punjabi (Shahmukhi) Quechua (Bolivia) Quechua (Cuzco) Rapa Nui Romanian Russian Réunion Creole Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Somali Spain Tokunɔgbe Spanish Sunda Swahili Swahili (Congo) Swedish Tagalog Taiwan Tokunɔgbe Tamil Tatar Telugu Tetun Dili Thai Tiv Tsonga Turkish Turkmen Twi Ukrainian Umbundu Urdu Valencian Vietnamese Xhosa Yoruba Zulu\nƐ̃, elabe “Mawu, ame si faa akɔ na ame siwo ŋu nu te la” gbɔe kpekpeɖeŋu nyuitɔ kekeake tsona.—2 Korintotɔwo 7:6.\nAle si Mawu kpena ɖe ame siwo lé blanui ŋui\nŊusẽ. Mawu ‘ado ŋusẽ’ wò. Esia mefia be aɖe wò kuxiawo katã ɖa o, ke boŋ aɖo wò gbedodoɖawo ŋu ne èdo gbe ɖa nɛ be wòado ŋusẽ ye yeanɔ te ɖe kuxia nu. (Filipitɔwo 4:13) Ka ɖe edzi be ele klalo be yease wò gbedodoɖawo, elabe Biblia gblɔ be: “Yehowa tsɔ ɖe ame siwo ƒe dzi gbã gudugudu la gbɔ, eye wòxɔna na ame siwo ƒe gbɔgbɔ woƒo ƒu anyi.” (Psalmo 34:19) Le nyateƒe me la, Mawu ate ŋu ase gbe siwo nàdo ɖa nɛ be wòakpe ɖe ye ŋu, nenye be mete ŋu gblɔ ale si tututu nèle sesem le ɖokuiwò me nɛ o hã.—Romatɔwo 8:26, 27.\nKpɔɖeŋu nyuiwo. Biblia-ŋlɔla aɖe do gbe ɖa na Mawu be: “Yehowa, [nye nuxaxa ƒe] globoƒe mele yɔwòm tso!” Hakpala sia kpɔ akɔfafa le eƒe blanuilélea me esi wòɖo ŋku edzi be Mawu lɔ̃na faa tsɔa míaƒe vodadawo kea mí. Eya tae wògblɔ na Mawu be: “Yehowa, ne èbe, yealé vodadawo ɖi la, Aƒetɔ, ame ka anɔ te ma? Elabena gbɔwò tsɔtsɔke le, ne woavɔ̃ wò.”—Psalmo 130:1, 3, 4.\nMɔkpɔkpɔ. Tsɔ kpe ɖe ale si Mawu faa akɔ na mí egbeae ŋu la, edo ŋugbe be yeaɖe kuxi siwo katã nana míeléa blanui la ɖa keŋkeŋ. Ne ŋugbedodo ma va eme la, “womagaɖo ŋku tsãtɔwo [siwo dome blanuiléledɔ hã le] dzi, alo woava ame ƒe ta me o.”—Yesaya 65:17.\nDe Dzesii: Togbɔ be mí Yehowa Ðasefowo míelɔ̃ ɖe edzi be Mawu naa kpekpeɖeŋu ame siwo lé blanui hã la, míeyia kɔdzi ne míele dɔ, siwo dometɔ ɖekae nye blanuiléledɔ sesẽ, lém. (Marko 2:17) Ke hã míekafua dɔdamɔnu aɖeke be eyae nyo wu o, eye míebunɛ be ame ŋutɔe atso nya me le nya mawo ŋu.\nNu kae ana ame nabu ku abe velia ene?\nƉoe Ɖe Amewo Ɖoe Ɖe Amewo Ðe Biblia Ate Ŋu Akpe Ðe Ŋunye Ne Melé Blanuia?


Yesu Wɔ Nukunuwo Le Kapernaum | Yesu Ƒe Agbemeŋutinya\nYesu Wɔ Nukudɔwo Le Kapernaum\nYESU NYA GBƆGBƆ VƆ̃ DO GOE\nYESU DA GBE LE PETRO LƆ̃XO ŊU\nYesu yɔ eƒe nusrɔ̃la ene siwo nye Petro, Andrea, Yakobo kple Yohanes be woava nye ameɖelawo. Azɔ le Sabat dzi la, wo katã woyi wo gbɔ ƒuƒoƒe aɖe si le Kapernaum la me. Yesu fia nu le ƒuƒoƒea, eye ale si wòfia nui la gana amewo ƒe nu ku. Efia nu wo abe ame si si ŋusẽ le ene, ke menye abe agbalẽfialawo ene o.\nŊutsu aɖe si me gbɔgbɔ vɔ̃ le la nɔ afi ma le Sabat sia dzi. Kasia, ŋutsua do ɣli sesĩe le ƒuƒoƒea be: “Nya kae le mí kpli wò dome, wò, Yesu Nazaretetɔ? Ðe nèva be yeatsrɔ̃ mía? Menya ame si tututu nènye, Mawu ƒe Kɔkɔetɔ lae nènye!” Yesu ka mo na gbɔgbɔ vɔ̃ si nɔ ŋusẽ kpɔm ɖe ŋutsua dzi la be: “Zi ɖoɖoe, eye nàdo go le eme!”—Marko 1:24, 25.\nAle gbɔgbɔ vɔ̃a tsɔ ŋutsua xlã ɖe anyi henyamae eye wòdo ɣli sesĩe. Gake gbɔgbɔ vɔ̃a do go le eme eye “mewɔ nu vevi aɖekee o.” (Luka 4:35) Ame siwo kpɔ nu sia teƒe le ƒuƒoƒea la ƒe mo wɔ yaa ŋutɔ! Wobia be: “Nu ka gɔ̃e nye esia? . . . Ŋusẽ le esi wòɖea gbe na gbɔgbɔ makɔmakɔwo gɔ̃ hã, eye woɖoa toe.” (Marko 1:27) Mewɔ nuku o be nudzɔdzɔ wɔdɔɖeamedzi sia ŋu nya kaka ɖe Galilea nutoa katã me.\nEsi Yesu kple eƒe nusrɔ̃lawo dzo le ƒuƒoƒea la, woyi Simon, si wogayɔna be Petro, ƒe me. Petro lɔ̃xo nɔ asrã sesẽ aɖe lém. Woɖe kuku na Yesu be wòakpe ɖe eŋu. Eya ta Yesu te ɖe eŋu eye wòlé eƒe alɔnu wòfɔ. Enumake ehaya eye wòsubɔ Yesu kple nusrɔ̃la siwo kpe ɖe eŋu, eye anye be eɖa nu na wo.\nLe ɣeɖoto lɔƒo la, amewo tso afi ma nutowo katã me kplɔ woƒe dɔnɔwo va Petro ƒe aƒe me. Le ɣeyiɣi kpui aɖe ko me la, edze abe ɖe du bliboa katã va ƒo ƒu ɖe ʋɔtrua nu ene. Nu ka tae? Wodi be woada gbe le yewo ŋu. Le nyateƒe me la, “ame siwo si dɔ vovovo lélawo le la kplɔ wo va egbɔ. Eda eƒe asiwo ɖe wo dometɔ ɖe sia ɖe dzi heda dɔa na wo.” (Luka 4:40) Ɛ̃, eɖanye dɔ ka lém wole o, Yesu da gbe le wo ŋu, abe ale si wogblɔe ɖi ene. (Yesaya 53:4) Ena ame siwo me gbɔgbɔ vɔ̃wo le hã vo tso wo si me. Ne gbɔgbɔ vɔ̃awo le go dom la, wodoa ɣli be: “Wòe nye Mawu ƒe Vi la.” (Luka 4:41) Gake Yesu kaa mo na wo eye meɖea mɔ na wo be woaƒo nu o. Wonyae be Yesu ye nye Kristo la, eye Yesu medi be yeaɖe mɔ na wo woawɔ nu abe Mawu vavã la subɔmee wole ene o.\nAME SI ME GBƆGBƆ VƆ̃ LE\nNe gbɔgbɔ vɔ̃wo ge ɖe ame aɖe me la, wowɔa fui ŋutɔ. (Mateo 17:14-18) Gake ne wonya gbɔgbɔ vɔ̃a do goe la, amea gaɖoa eɖokui me. Enuenu la, Yesu ɖee fia be ŋusẽ le ye si be yeanya gbɔgbɔ vɔ̃wo to Mawu ƒe gbɔgbɔ kɔkɔea ƒe ŋusẽ me.—Luka 8:39; 11:20.\nNu kae dzɔ le ƒuƒoƒe aɖe le Kapernaum le Sabat dzi?\nEsi Yesu dzo le ƒuƒoƒea la, afi kae wòyi, eye nu kae wòwɔ le afi ma?\nAleke dua me tɔwo wɔ nui le nu si Yesu wɔ le afi ma ta?


Kwasiɖa, May 9\nŊusẽ le ame dzɔdzɔe ƒe kokoƒoƒo ŋu, eye wòwɔa dɔ.—Yak. 5:16.\nAme siwo ƒe dzi gbã gudugudu la sena le wo ɖokuiwo me be yewomedze ado gbe ɖa na Yehowa o. Ne míedi be míafa akɔ na ame sia tɔgbi la, míate ŋu ado gbe ɖa kplii ayɔ eŋkɔ le gbedodoɖaa me. Míate ŋu agblɔ ale si gbegbe mía kple hamea siaa míelɔ̃a nu le egbɔ o la na Yehowa. Míate ŋu abia Yehowa be wòana eƒe alẽ sia si gbɔ melɔ̃a nu le o la ƒe dzi nadze eme eye wòafa akɔ nɛ. Gbedodoɖa siawo tɔgbi ate ŋu ana amea ƒe dzi nadze eme. Bu nya siwo nàgblɔ la ŋu nyuie. Nuƒoƒo eŋumabumabui agblẽ nu le ame ŋu. Gake nya siwo wogblɔ dɔmenyotɔe la ate ŋu ada gbe le ame ŋu. (Lod. 12:18) Eya ta, do gbe ɖa nàbia Yehowa be wòakpe ɖe ŋuwò be wò susu nayi akɔfanyawo siwo ana dzidzeme ame la dzi. Ðo ŋku edzi be ŋusẽ mele nya aɖeke ŋu wu Yehowa ŋutɔ ƒe nya siwo le Biblia me o. (Heb. 4:12) Ne míefaa akɔ na mía nɔviwo la, míele ŋku ɖom edzi na wo be Yehowa lɔ̃ wo. Eye mele be míaŋlɔ be gbeɖe be Yehowa nye dzɔdzɔenyenye ƒe Mawu hã o. Yehowa nya nu tso ame ɖe sia ɖe si ŋu wowɔ gbɔdɔnu ɖo le ɖevime la ŋu, ne ame aɖeke menya nu tso eŋu o gɔ̃ hã. Yehowa kpɔa nuwo katã, eye magbe tohehe na nu vɔ̃ wɔla matrɔdzimewo o.—4 Mose 14:18. w19.05 18 ¶18; 19 ¶19, 21


GBE BUBU Albanian Amerika Tokunɔgbe Arabic Armenian Armenian (West) Bengali Bicol Bislama Bulgarian Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hebrew Hiligaynon Hindi Hungarian Icelandic Igbo Indonesian Isoko Italian Japanese Kannada Kiluba Kinyarwanda Kirundi Kongo Korean Kwanyama Latvian Lingala Lithuanian Luganda Macedonian Malagasy Malayalam Maltese Marathi Mizo Mongolian Moore Myanmar Nepali Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Russian Samoan Sango Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tiv Tongan Tshiluba Tsonga Turkish Twi Ukrainian Urdu Vietnamese Wallisian Waray-Waray Zulu\n“Womenye xexeame ƒe akpa aɖeke o, abe alesi nye hã nyemenye xexeame ƒe akpa aɖeke o ene.”—YOHANES 17:16, NW.\n1, 2. Nya kae Yesu gblɔ tso eyomedzelawo ƒe ƒomedodo kple xexeame ŋu, eye biabia kawoe eƒe nyaawo fɔ ɖe te?\nLE ZÃ mamlɛa le Yesu ƒe agbenɔnɔ abe amegbetɔ deblibo ene me la, edo gbe legbee aɖe ɖa eƒe nusrɔ̃lawo se. Esi wònɔ gbea dom ɖa la, egblɔ nya aɖe si ɖɔ Kristotɔ vavãwo katã ƒe agbenɔnɔ. Esi wònɔ nu ƒom tso eyomedzelawo ŋu la, egblɔ be: “Metsɔ wò nya la na wo gake xexeame lé fu wo elabena womenye xexeame ƒe akpa aɖeke o, abe alesi nye hã nyemenye xexeame ƒe akpa aɖeke o ene. Nyemele biabiam be, naɖe wo tso xexeame o, ke boŋ bena, nadzra wo ɖo tso vɔ̃ɖitɔ la si me. Womenye xexeame ƒe akpa aɖeke o, abe alesi nye hã nyemenye xexeame ƒe akpa aɖeke o ene.”—Yohanes 17:14-16, NW.\n2 Yesu gblɔ zi eve sɔŋ be ye yomedzelawo menye xexeame ƒe akpa aɖeke o. Gawu la, vovototo ma ahe nyaƒoɖeamenuwo vɛ—xexeame alé fu wo. Ke hã, mele be dzidzi naƒo Kristotɔwo o; Yehowa akpɔ wo ta. (Lododowo 18:10; Mateo 24:9, 13) Le Yesu ƒe nyaawo ta la, anyo be míabia be: ‘Nukatae Kristotɔ vavãwo menye xexeame ƒe akpa aɖeke ɖo o? Nukae xexeame ƒe akpa aɖeke manyemanye fia? Ne xexeame lé fu Kristotɔwo la, aleke wobua xexeamee? Vevietɔ la, aleke wobua xexeame ƒe dziɖuɖuwoe?’ Alesi Ŋɔŋlɔawo ɖo biabia siawo ŋui le vevie elabena eka mí katã.\n“Mawu me Míetso”\n3. (a) Nukae ɖea mí ɖe vovo tso xexeame ŋu? (b) Kpeɖodzi kae li si fia be ‘vɔ̃ɖitɔ la ƒe ŋusẽ tee’ xexeame le?\n3 Susu ɖeka si ta míenye xexeame ƒe akpa aɖeke o enye ƒomedodo kplikplikpli si le mía kple Yehowa dome. Apostolo Yohanes ŋlɔ bena: “Míenyae bena, Mawu me míetso, eye xexeme blibo la katã le vɔ̃ɖitɔ la me.” (Yohanes I, 5:19) Nya siwo Yohanes gblɔ tso xexeame ŋu la nye nyateƒe matrɔmatrɔ. Aʋawɔwɔ, nuvlowɔwɔ, ŋutasesẽ, ameteteɖeanyi, anukwaremaɖimaɖi, kple agbegbegblẽnɔnɔ si do agbogbo egbea nye Satana ƒe ŋusẽkpɔɖeamedzi ƒe kpeɖodzi, ke menye Mawu tɔ o. (Yohanes 12:31; Korintotɔwo II, 4:4; Efesotɔwo 6:12) Ne ame aɖe va zu Yehowa Ðasefo la, makpɔ gome le nuwɔna gbegblẽ mawo me alo ada asi ɖe wo dzi o, eye ema ana manye xexeame ƒe akpa aɖeke o.—Romatɔwo 12:2; 13:12-14; Korintotɔwo I, 6:9-11; Yohanes I, 3:10-12.\n4. Mɔ kawo nue míeɖenɛ fiana le be míenye Yehowa tɔ?\n4 Yohanes gblɔ be to vovo na xexeame la, Kristotɔwo ya ‘tso Mawu me.’ Amesiame si tsɔ eɖokui ɖe adzɔgbe na Yehowa la nye etɔ. Apostolo Paulo gblɔ be: ‘Ne míele agbe la, míele agbe na Yehowa, eye ne míeku la, míeku na Yehowa. Eyata ne míele agbe alo míeku o, Yehowa tɔ míenye.’ (Romatɔwo 14:8; Psalmo 116:15) Esi míenye Yehowa tɔ ta la, eya ɖeka koe míesubɔna. (Mose II, 20:4-6) Esia ta Kristotɔ vavã metsɔa eɖokui kea xexeme taɖodzinu aɖeke o. Eye togbɔ be edea bubu dukɔteƒenɔnuwo ŋu hã la, metoa nuwɔna me dea ta agu na wo loo alo dea ta agu na wo le dzime o. Le nyateƒe me la, medea ta agu na kamedefefewɔla xɔŋkɔwo alo egbeŋkekea me legba bubuwo o. Ke hã, edea bubu gome si le ame bubuwo si be woawɔ nusi dze wo ŋu la ŋu, gake Wɔla la koe wòdea ta agu na. (Mateo 4:10; Nyaɖeɖefia 19:10) Esia hã na wòɖe vovo tso xexeame ŋu.\n“Nye Fiaɖuƒe Metso Xexe sia me O”\n5, 6. Aleke Mawu ƒe fiaɖuƒea teviwo nyenye ɖe mí ɖe vovo tso xexeame ŋui?\n5 Kristotɔwo nye Kristo Yesu yomedzelawo kple Mawu ƒe Fiaɖuƒe teviwo, si hã na womenye xexeame ƒe akpa aɖeke o. Esi Yesu nɔ Pontio Pilato ŋkume wònɔ ʋɔnu drɔ̃mee la, egblɔ be: “Nye fiaɖuƒe metso xexe sia me o; nye fiaɖuƒe, ɖe wòtso xexe sia me la, ne nye dɔlawo aʋli tanye, bena womagadem asi na Yudatɔwo o; ke azɔ la nye fiaɖuƒe metso afisia o.” (Yohanes 18:36) Fiaɖuƒea dzie woato akɔ Yehowa ƒe ŋkɔ ŋu, aʋli eƒe dziɖulanyenye ta, eye woawɔ eƒe lɔlɔ̃nu le anyigba dzi abe alesi wòle le dziƒo ene. (Mateo 6:9, 10) Le Yesu ƒe subɔsubɔdɔa katã me la, eɖe gbeƒã Fiaɖuƒea ŋuti nya nyui eye wògblɔ be ye yomedzelawo aɖe gbeƒãe vaseɖe nuɖoanyi sia ƒe nuwuwu ke. (Mateo 4:23; 24:14) Le ƒe 1914 me la, Nyaɖeɖefia 11:15 me nyagblɔɖinyawo va eme be: “Xexemefiaɖuƒe la trɔ zu mía Aƒetɔ kple eƒe Kristo la tɔ, eye wòaɖu fia tso mavɔ me yi ɖe mavɔ me.” Eteƒe madidi o la, Dziƒofiaɖuƒe ma koe aɖu fia ɖe ameƒomea dzi. (Daniel 2:44) Ɣeyiɣi aɖe ava, esime woazi xexeame ƒe dziɖulawo gɔ̃ hã dzi be woana ta eƒe ŋusẽ.—Psalmo 2:6-12.\n6 Esiawo katã ɖoa ŋku edzi na mí egbea be Mawu ƒe Fiaɖuƒea teviwoe Kristotɔ vavãwo nye, eye wowɔna ɖe Yesu ƒe nuxlɔ̃ame be ‘woadi mawufiaɖuƒea kple eƒe dzɔdzɔenyenye gbãgbiagbã’ la dzi. (Mateo 6:33) Ema menaa wogbea anukwareɖiɖi na dukɔ si me wole la o, gake eɖea wo ɖe vovo tso xexeame ŋu le gbɔgbɔ me. Kristotɔwo ƒe dɔ vevitɔ egbea, abe alesi wònɔ le ƒe alafa gbãtɔ me ene, enye be ‘woaɖi ɖase le Mawu ƒe fiaɖuƒea ŋuti tsitotsito.’ (Dɔwɔwɔwo 28:23) Ŋusẽ mele amegbetɔ dziɖuɖu aɖeke si be wòado kplamatse dɔ ma si Mawu de wo si la o.\n7. Nukatae Kristotɔ vavãwo medea akpa aɖeke dzi o, eye aleke woɖe esia fiae?\n7 Le ɖekawɔwɔ me kple Yehowa tɔ nyenye, kple Yesu yomedzelawo nyenye kpakple Mawu ƒe Fiaɖuƒea teviwo nyenye la, Yehowa Ðasefowo mede nu ƒe alafa 20 kple alafa 21 lia me dukɔmevi kple dukɔwo dome ʋawo me o. Womede akpa aɖeke dzi, tsɔ tu ɖe ame aɖeke ŋu, hekaka xexeme nukpɔsusu aɖeke o. Le xɔse ɖeɖe fia nukutɔe le tsitretsiɖeŋu siwo dze abe ɖe womate ŋu anɔ te ɖe wo nu o ene me la, wowɔ ɖe gɔmeɖose si woɖe fia Nazi dziɖulawo le Germany le ƒe 1934 me dzi, be: “Míedea nu dunyahenya aɖeke me o, gake míetsɔ mía ɖokui katã ɖe adzɔgbee na Mawu ƒe fiaɖuƒe si le Kristo eƒe Fia te la. Míawɔ nu vevi alo agblẽ nu le ame aɖeke ŋu o. Míadi be míanɔ ŋutifafa me ahawɔ nyui na amewo katã ne mɔnukpɔkpɔa su mía si.”\nKristo ƒe Amedɔdɔwo Kple Dɔtsɔlawo\n8, 9. Mɔ ka nue Yehowa Ðasefowo nye amedɔdɔwo kple dɔtsɔlawo le egbea, eye aleke esia kpɔa ŋusẽ ɖe woƒe ƒomedodo kple dukɔwo dzii?\n8 Paulo yɔ eɖokui kple ehati Kristotɔ amesiaminawo be ‘amedɔdɔwo le Kristo teƒe, abe ɖe Mawu le nu xlɔ̃m to yewo dzi ene.’ (Korintotɔwo II, 5:20; Efesotɔwo 6:20) Tso keke ƒe 1914 me ke la, woate ŋu ayɔ Kristotɔ amesiaminawo wòasɔ be Mawu-fiaɖuƒea, si ƒe “viwo” wonye la, ƒe amedɔdɔwo. (Mateo 13:38; Filipitɔwo 3:20; Nyaɖeɖefia 5:9, 10) Tsɔ kpe ɖe eŋu la, Yehowa ɖe “alẽ bubuwo” ƒe ‘ameha gã aɖe,’ siwo nye Kristotɔ siwo si anyigbadzinɔnɔ ƒe mɔkpɔkpɔ le la tso dukɔwo me, be woado alɔ amesiaminawo le dɔ si gbe wodɔ wo ɖo la wɔwɔ me. (Nyaɖeɖefia 7:9; Yohanes 10:16) Woate ŋu ayɔ ‘alẽ bubu’ siawo be Mawu-fiaɖuƒea ƒe “dɔtsɔlawo.”\n9 Amedɔdɔ kple eƒe dɔwɔhatiwo medea nu dukɔ si me wole subɔsubɔm le ƒe nyawo me o. Nenema ke Kristotɔwo medea nu xexeame dukɔwo ƒe dunyahenyawo me o. Womedea dukɔ, ameƒomevi, habɔbɔ, alo asitsahabɔbɔ aɖeke dzi alo tsia tre ɖe eŋu o. (Dɔwɔwɔwo 10:34, 35) Ke boŋ wowɔa “nu nyui na amesiame.” (Galatiatɔwo 6:10) Yehowa Ðasefowo ƒe akpaɖekedzimademade fia be ame aɖeke mate ŋu agbe woƒe gbedasia ahagblɔ be wole ameƒomevi, dukɔ, alo to aɖe me tɔwo ƒe futɔwo dzi tae yegbe ɖo wòasɔ o.\nLɔlɔ̃ Dea Dzesi Wo\n10. Aleke gbegbee lɔlɔ̃ nye nu vevi na Kristotɔe?\n10 Tsɔ kpe ɖe nya siwo míegblɔ va yi ŋu la, Kristotɔwo medea nu xexeame ƒe nyawo me o le woa kple wo nɔvi Kristotɔwo bubuwo dome ƒomedodo ta. Yesu gblɔ na eyomedzelawo be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:35) Kristotɔnyenye ƒe akpa vevi aɖee nɔvilɔlɔ̃ nye. (Yohanes I, 3:14) Esi wòlɔ ƒomedodo si le Kristotɔ kpakple Yehowa kple Yesu dome ɖe eme ta la, woa kple Kristotɔ bubuwo dome ƒomedodo le kplikplikpli. Menye hame si me wòle me tɔwo koe wòlɔ̃na o. Elɔ̃a ‘nɔviawo ƒe xexeame katã ƒe habɔbɔa.’—Petro I, 5:9.\n11. Aleke lɔlɔ̃ si le Yehowa Ðasefowo me na wo nɔewo kpɔ ŋusẽ ɖe woƒe agbenɔnɔ dzii?\n11 Egbea la, Yehowa Ðasefowo ɖea woƒe nɔvilɔlɔ̃ fiana to Yesaya 2:4 me nyawo dziwɔwɔ me: “Woatsɔ woƒe yiwo atu kodziwoe, eye woatsɔ woƒe akplɔwo atu hɛ gobɛwoe; dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o.” Esi wònye Yehowae fiaa nu Kristotɔ vavãwo ta la, wole ŋutifafa me kple Mawu kpakple wo nɔewo. (Yesaya 54:13) Esi wolɔ̃ Mawu kple wo nɔviwo ta la, nunya manɔ eme be woatsɔ tu ɖe wo hati Kristotɔwo—alo ame bubu aɖeke—ŋu le dukɔ bubuwo me o. Ŋutifafa kple ɖekawɔwɔ si le wo dome nye woƒe tadedeagu ƒe akpa vevi aɖe, si ɖenɛ fiana be Mawu ƒe gbɔgbɔ le wo dzi nyateƒe. (Psalmo 133:1; Mixa 2:12; Mateo 22:37-39; Kolosetɔwo 3:14) ‘Wodia ŋutifafa eye wotiaa eyome’ esi wonyae be “Yehowa ƒe ŋkuwo le ame dzɔdzɔewo ŋu” ta.—Psalmo 34:15, 16.\nAlesi Kristotɔwo Bua Xexeamee\n12. Nɔnɔme kae Yehowa ɖe fia xexeame si Yehowa Ðasefowo srɔ̃na, eye le mɔ ka nu?\n12 Yehowa drɔ̃ fɔbuʋɔnu xexe sia xoxo, gake mekpɔ drɔ̃ ʋɔnu ame ɖekaɖekawo le eme haɖe o. Ato Yesu dzi awɔ ema le Eya ŋutɔ ƒe ɣeyiɣiɖoɖi dzi. (Psalmo 67:4, 5; Mateo 25:31-46; Petro II, 3:10) Ke hã, eɖe lɔlɔ̃ gã aɖe fia ameƒomea. Etsɔ eƒe Tenuvi gɔ̃ hã na bena mɔnukpɔkpɔ nasu amesiame si be wòakpɔ agbe mavɔ. (Yohanes 3:16) Esi míenye Kristotɔwo ta la, míesrɔ̃a Mawu ƒe lɔlɔ̃ la to mɔnuɖoɖo siwo Mawu wɔ hena ɖeɖekpɔkpɔ la gbɔgblɔ na amewo me, ne wogbea míaƒe nyawo zi geɖe hã.\n13. Aleke wòle be míabu xexeame dziɖulawoe?\n13 Aleke wòle be míabu xexeame dziɖulawoe? Paulo ɖo nyabiase ma ŋu esime wòŋlɔ bena: “Amesiame nabɔbɔ eɖokui na dziɖuɖu, siwo ŋusẽ li na. Elabena dziɖuɖu aɖeke meli o, negbe esi tso Mawu gbɔ ko; ke dziɖuɖu, siwo li la, Mawue ɖo wo anyi.” (Romatɔwo 13:1, 2) Amegbetɔwo le ŋusẽnɔƒe (siwo lolo alo le sue ne wotsɔe sɔ kple wo nɔewo, gake mede Yehowa tɔ nu gbeɖegbeɖe o) si “seɖoƒe li na” esi Ŋusẽkatãtɔ la ɖe mɔ na wo ta. Kristotɔ bɔbɔa eɖokui na dziɖuɖu elabena ema nye eƒe toɖoɖo Yehowa ƒe akpa aɖe. Ke ne amegbetɔdziɖuɖu ƒe nudidiwo tsi tre ɖe Mawu tɔ ŋu ya ɖe?\nMawu ƒe Se Kple Kaisaro Tɔ\n14, 15. (a) Aleke Daniel wɔ ƒo asa na gege ɖe nya me le toɖoɖo ƒe nyaa mee? (b) Tiatia kae Hebri-vi etɔ̃awo wɔ esi womate ŋu aƒo asa na nya me ɖoɖo le toɖoɖo ƒe nyaa me o?\n14 Daniel kple eƒe zɔhɛ etɔ̃awo ɖo alesi woada asɔ le amegbetɔdziɖuɖuwo ƒe se kple Mawu tɔ dziwɔwɔ me ƒe kpɔɖeŋu nyui aɖe ɖi. Esi Hebri-ɖekakpuivi eneawo nɔ aboyo me le Babilon la, wowɔ dukɔ ma ƒe sewo dzi si na wotia wo enumake hena hehe tɔxɛ aɖewo xɔxɔ. Esi Daniel kpɔe dze sii be hehexɔxɔa ate ŋu akplɔ yewo ade Yehowa ƒe Se dzi dada me la, elé nya la kpɔ kple ɖoɖoa nu nɔla. Esia na wowɔ ɖoɖo tɔxɛwo le bubudede Hebri-vi eneawo ƒe dzitsinya ŋu ta. (Daniel 1:8-17) Yehowa Ðasefowo srɔ̃a Daniel ƒe kpɔɖeŋu ne wotsɔ aɖaŋudzedze ɖe woƒe nukpɔsusuwo me na dɔnunɔlawo bena woaƒo asa na gege ɖe kuxiwo me madzemadzee.\n15 Gake ɣebubuɣi la, womegate ŋu ƒo asa na ɖokuibɔbɔ ŋuti nyaƒoɖeamenu o. Babilon-fia wɔ legba kɔkɔ aɖe ɖe Dura-bali me hede se na amegãwo kple nutome dzikpɔlawo be woaƒo ƒu hena eŋukɔkɔ. Ɣemaɣi la, woɖo Daniel xɔlɔ̃ etɔ̃awo Babilon nutome dzikpɔlawoe, eyata sededea lɔ woawo hã ɖe eme. Esi wɔnaa ɖo akpa aɖe la, ehiã be takpelaawo katã nabɔbɔ ade ta agu na legba la. Gake Hebri-viawo nyae be nusia tsi tre ɖe Mawu ƒe se ŋu. (Mose V, 5:8-10) Eyata esi amesiame bɔbɔ de ta agu la, woawo ya kpɔtɔ nɔ tsitre. Esi wogbe toɖoɖo fia ƒe sededea ta la, wodze ŋgɔ ku dziŋɔ aɖe, eye nukumɔ aɖe ko dzie woato aɖe woƒe agbe; gake wotiae be yewoaku tsɔ wu be yewoagbe toɖoɖo Yehowa.—Daniel 2:49–3:29.\n16, 17. Nya kae apostoloawo gblɔ esi wode se na wo be woadzudzɔ gbeƒãɖeɖe, eye nukatae?\n16 Le ƒe alafa gbãtɔ me la, wokplɔ Yesu Kristo ƒe apostolowo va Yuda-nunɔlawo ŋkume le Yerusalem hede se na wo be woadzudzɔ gbeƒãɖeɖe le Yesu ƒe ŋkɔa dzi. Aleke wowɔ nui? Yesu de dɔ asi na wo be woawɔ dukɔwo katã, si me Yudea hã le, me tɔwo woanye nusrɔ̃lawo. Egblɔ na wo hã be woanye yeƒe ɖaseɖilawo le Yerusalem kple xexeame ƒe akpa kpɔtɔeawo. (Mateo 28:19, 20; Dɔwɔwɔwo 1:8) Apostoloawo nya be nusi Mawu di be yewoawɔ ŋuti see Yesu de na yewo. (Yohanes 5:30; 8:28) Eyata wogblɔ be: “Ele be, [míabu] Mawu awu amewo.”—Dɔwɔwɔwo 4:19, 20; 5:29.\n17 Menye aglãe apostoloawo dze o. (Lododowo 24:21) Gake esi dziɖula siwo nye amegbetɔwo de se na wo be woagawɔ Mawu ƒe lɔlɔ̃nu o la, nya si wogblɔ koe nye be ‘Ele be yewoaɖo to Mawu, menye amegbetɔ o.’ Yesu gblɔ be ele be míatsɔ nusi nye ‘Kaisaro tɔ na Kaisaro, eye nusi nye Mawu tɔ na Mawu.’ (Marko 12:17) Ne míegbe wɔwɔ ɖe Mawu ƒe se dzi le amegbetɔ aɖe ƒe gbeɖeɖe ta la, ke míele nusi nye Mawu tɔ la tsɔm na amegbetɔ. Ðe ema teƒe la, míexea nusianu si ƒe fe si míenyi le Kaisaro ŋu la nɛ, gake míedea dzesii be Yehowa ƒe ŋusẽe ƒo ɖesiaɖe ta. Eyae nye Xexeame Katã ƒe Dziɖulagã, Wɔla la, si nye ŋusẽwo katã Tsoƒe.—Nyaɖeɖefia 4:11.\nMíanɔ Te Sesĩe\n18, 19. Tsitrenɔnɔ sesĩe ƒe kpɔɖeŋu nyui kae mía nɔvi geɖe ɖo, eye aleke míate ŋu asrɔ̃ woƒe kpɔɖeŋuae?\n18 Le ɣeyiɣi siawo me la, xexeame dziɖuɖu akpa gãtɔ lɔ̃ ɖe Yehowa Ðasefowo ƒe akpaɖekedzimademadea dzi, eye míekpɔa ŋudzedze ɖe esia ŋu. Gake le dukɔ aɖewo me la, Ðasefowo dzea ŋgɔ tsitretsiɖeŋu sesẽwo. Le ƒe alafa 20 lia katã me va ɖo fifia la, mía nɔviŋutsu kple nɔvinyɔnu aɖewo ʋli kalẽtɔe, hele “xɔse ƒe ʋiʋli nyui la” ʋlim le gbɔgbɔmegɔmesese nu.—Timoteo I, 6:12.\n19 Aleke míate ŋu anɔ te sesĩe abe woamawo ene? Gbã la, míeɖoa ŋku edzi be ele be míakpɔ mɔ na tsitretsiɖeŋu. Mele be míaɖi vo alo wòawɔ nuku na mí ne wotsi tre ɖe mía ŋu o. Paulo xlɔ̃ nu Timoteo be: “Amesiwo katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã.” (Timoteo II, 3:12; Petro I, 4:12) Le xexe si me Satana kpɔ ŋusẽ ɖe nuwo dzi le me la, nukatae míado go tsitretsiɖeŋu o? (Nyaɖeɖefia 12:17) Zi alesi míeyi edzi lé nuteƒewɔwɔ me ɖe asi la, ame aɖewo anɔ anyi godoo siwo ‘míaƒe nu awɔ nuku na eye woayi edzi anɔ busunyawo gblɔm ɖe mía ŋu.’—Petro I, 4:4.\n20. Nyateƒenya doŋusẽame kawo dzie woɖo ŋkui na mí?\n20 Evelia, míeka ɖe edzi be Yehowa kple eƒe dɔlawo akpe ɖe mía ŋu. Abe alesi Elisa si nɔ anyi le blema gblɔ ene la, “amesiwo le mía dzi la, sɔ gbɔ wu amesiwo le wo dzi.” (Fiawo II, 6:16; Psalmo 34:8) Anye be Yehowa ŋutɔ ƒe tameɖoɖo nyui aɖe tae wòɖe mɔ be tsitretsiɖeŋulawo ƒe nyaƒoɖeamenu nayi edzi hena ɣeyiɣi aɖe ɖo. Ke hã ana ŋusẽ si míehiã atsɔ anɔ te ɖe wo nui la mí ɣesiaɣi. (Yesaya 41:9, 10) Wowu ame aɖewo, gake ema medoa vɔvɔ̃ na mí o. Yesu gblɔ be: “Migavɔ̃ amesiwo wua ŋutilã gake womete ŋu wua luʋɔ la o, ke boŋ mivɔ̃ amesi ate ŋu atsrɔ̃ luʋɔ kple ŋutilã siaa le [Gehenna, NW ].” (Mateo 10:16-23, 28) “Amedzrowo kple mɔzɔlawo” koe míenye le nuɖoanyi sia me. Míezãa míaƒe ɣeyiɣi le afisia ɖe nusi míawɔ míaƒe “asi nasu agbe vavã la,” si nye agbe mavɔ le Mawu ƒe xexe yeyea me dzi ŋu. (Petro I, 2:11; Timoteo I, 6:19) Zi alesi míeyi edzi le nuteƒe wɔm na Mawu la, amegbetɔ aɖeke mate ŋu axɔ teƒeɖoɖo ma le mía si o.\n21. Nukae wòle be míalé ɖe susu me ɣesiaɣi?\n21 Eyata mina míaɖo ŋku ƒomedodo xɔasi si le mía kple Yehowa Mawu dome dzi. Mina míakpɔ ŋudzedze ɖe yayra si wònye be míenye Kristo yomedzela kple Fiaɖuƒea teviwo la ŋu ɣesiaɣi. Mina míalɔ̃ mía nɔviwo tso dzi blibo me, eye mina dzi nadzɔ mí le lɔlɔ̃ si woɖena fiaa mí ɣesiaɣi la ta. Ƒo wo katã ta la, mina míawɔ ɖe hakpala la ƒe nyawo dzi be: “Kpɔ mɔ na Yehowa, sẽ ŋu, eye nalé dzi ɖe ƒo! Ẽ, kpɔ mɔ na Yehowa!” (Psalmo 27:14; Yesaya 54:17) Ekema míanɔ te sesĩe akpɔtɔ alé míaƒe mɔkpɔkpɔa me ɖe asi, abe Kristotɔ gbogbo siwo nɔ anyi do ŋgɔ na mí ene—anye Kristotɔ nuteƒewɔla akpaɖekedzimadela siwo menye xexeame ƒe akpa aɖeke o.\n• Aleke míaƒe ƒomedodo kple Yehowa ɖe mí ɖe vovo tso xexe sia me ŋui?\n• Esi míenye Mawu ƒe Fiaɖuƒea teviwo ta la, aleke míedea akpa aɖeke dzi le xexe sia mee o?\n• Mɔ kawo nue lɔlɔ̃ na mía nɔviwo naa míedea akpa aɖeke dzi o, eye wòɖea mí ɖe vovo tso xexeame ŋui le?\nAleke mía ɖokui bɔbɔ ɖe Mawu ƒe Fiaɖuƒea te kpɔa ŋusẽ ɖe míaƒe ƒomedodo kple xexeame dzii?\nHutu kple Tutsi tɔ tsɔ dzidzɔ le dɔ wɔm ɖekae\nNɔvi Kristotɔ siwo nye Yudatɔwo kple Arabtɔwo\nSerbia, Bosnia, kple Croatia Kristotɔwo dea ha kple wo nɔewo\nNukae nye nu nyuitɔ si wòle be míawɔ ne dziɖulawo de se na mí be míada Mawu ƒe se dzi?\nƉoe Ɖe Amewo Ɖoe Ɖe Amewo Kristotɔ Akpaɖekedzimadelawo Le Ŋkeke Mamlɛawo Me\nw02 11/1 axa 14-19


Nye kple srɔ̃nye Tabitha, míele gbeƒã ɖem\nAbe ale si Andreas Golec gblɔe ene\nDUKƆ SI ME WÒTSO: GERMAN DEMOCRATIC REPUBLIC\nAME SI WÒNYE TSÃ: MAWUDZIMAXƆSELA\nDukɔ si woyɔna tsã be German Democratic Republic (GDR) ƒe kɔƒe si nye Saxony mee wodzim le. Lɔlɔ̃ kple ɖekawɔwɔ nɔ míaƒe ƒomea me eye dzinyelawo fia agbe nyui nɔnɔm. Esi wònye Kɔmiunist dziɖuɖuae kpɔ ŋusẽ ɖe dukɔa dzi ta la, ame akpa gãtɔ si le Saxony mekpɔe be mawusubɔsubɔ le vevie o. Nye ya mesusui be Mawu meli o. Nyemexɔ Mawu dzi se o eye Kɔmiunist dziɖuɖu si te míenɔ hã kpɔ ŋusẽ ɖe dzinye tso ɖevime va se ɖe esime mexɔ ƒe 18.\nNu kae na Kɔmiunist dziɖuɖua dze ŋunye? Elabe woƒe susu si nye be ame sia ame sɔ la do dzidzɔ nam. Azɔ hã, mekpɔe be ele be woama nunɔamesiwo katã sɔsɔe, elabe esia awɔe be ame aɖewo manye gatɔ gãwo eye ame bubuwo nada ahe kolikoli o. Eya ta meva ƒo ɖokuinye ɖe Kɔmiunisttɔwo ƒe sɔhɛwo ƒe habɔbɔ aɖe me vĩi. Esi mexɔ ƒe 14 la, meva wɔ dɔ le dɔwɔƒe aɖe si trɔa asi le agbalẽ siwo ŋu dɔ wowɔ vɔ la ŋu tsɔ wɔa nu bubuwo be woagagblẽ nu le nutoa me ŋu o. Dumegã siwo le Aue kpɔ ŋudzedze ɖe nye dɔwo ŋu ale gbegbe be wode bubu ŋunye eye wona ɖaseɖigbalẽ kple nu bubuwom. Togbɔ be nyemetsi o hã, meva nya dukɔa ƒe dunyahelawo ƒe akameti aɖewo. Mesusui be menɔ nu nyuiwo yome tim, eye etsɔme nyui aɖe li nam.\nKasia nuwo va trɔ bubui nam. Le ƒe 1989 me la, Berlin Gli la mu eye Kɔmiunist dziɖuɖu siwo nɔ Ɣedzeƒe Europa la hã nu yi. Ðeko nuwo nɔ nyanyram ɖe edzi. Meva kpɔe be sigbeɖe nu madzɔmadzɔ wɔwɔ bɔ ɖe dukɔa me. Le kpɔɖeŋu me, wobua ame siwo mede Kɔmiunist dziɖuɖua dzi o la be wonye ame gbɔlowo. Nu kae na nuwo yi nenema? Menye ɖe mí Kɔmiunisttɔwo míebui be amewo katã sɔ oa? Ke ameflunu koe Kɔmiunist dziɖuɖua nyea? Melé blanui.\nEya ta meva trɔ ɖe haƒoƒo kple nutata ŋu. Esi wònye mede kɔledzi si wofiaa haƒoƒo le kple susu be ɖewohĩ mava yi nusɔsrɔ̃a dzi le yunivɛsiti ta la, medi be mava zu haƒola kple nutala. Azɔ hã, meɖe asi le agbe nyui nɔnɔ si dzinyelawo fiam tso ɖevime la ŋu. Nu si va nɔ vevie nam ye nye be maɖu agbe, eye mewɔa nyɔnunya ŋutɔ. Gake haƒoƒo, nutata kple ɖokuisigbenɔnɔ mena nye susu dze akɔ anyi o. Nu siwo metana gɔ̃ hã nana vɔvɔ̃ ɖoa ame. Aleke etsɔme anɔ? Tameɖoɖo kae le agbe ŋu?\nEsi mekpɔ ŋuɖoɖo na nye biabiawo mlɔeba la, ewɔ nuku nam ŋutɔ. Gbe ɖeka fiẽ menɔ sukuvi bubu aɖewo dome míenɔ nu siwo ava dzɔ le etsɔme la me dzrom. Sukuviawo dometɔ ɖeka si ŋkɔe nye Mandy * la nye Yehowa Ðasefo. Fiẽ ma la, egblɔ nu si wòle be mawɔ la nam. Egblɔ be: “Andreas, ne èdi be yeakpɔ ŋuɖoɖo na wò biabia siwo ku ɖe nu si ta míele agbe kple nu si ava dzɔ le etsɔme ŋu la, ekema xlẽ Biblia.”\nMeke ɖi nyaa, gake medi hã be mate Biblia xexlẽ akpɔ. Eya ta mexlẽe. Mandy gblɔ nam be maxlẽ Daniel ta 2, eye nu si mexlẽ le afi ma na nye nu ku. Nyagblɔɖi sia ƒo nu tso xexea me dziɖuɖu siwo ava ɖe wo nɔewo yome, eye woakpɔ ŋusẽ gã aɖe ɖe amewo dzi va se ɖe míaƒe ŋkekea me la ŋu. Mandy tsɔ Biblia me nyagblɔɖi bubu siwo ku ɖe etsɔme ŋu la fiam. Mlɔeba meva nɔ ŋuɖoɖo kpɔm na nye biabiawo! Gake ame kae ŋlɔ nyagblɔɖi mawo, eye ame kae ate ŋu agblɔ etsɔme ɖi wòade pɛpɛpɛ? Ðe wòanye be Mawu li nyateƒea?\nMandy gblɔ na Horst kple Angelika siwo nye Ðasefo atsu kple asi aɖe be woava kpe ɖe ŋunye mase Mawu ƒe Nyaa gɔme nyuie wu. Eteƒe medidi o meva kpɔe be Yehowa Ðasefowo koe nye habɔbɔ si zãa Mawu ƒe ŋkɔ Yehowa edziedzi, eye wofiaa amewo hã be woawɔe nenema. (Psalmo 83:18; Mateo 6:9) Meva srɔ̃e be Yehowa Mawu di be amewo nanɔ agbe tegbee le paradisonyigba dzi. Psalmo 37:9 gblɔ be: “Ame siwo kpɔa mɔ na Yehowa lae anyi anyigba la dome.” Edzɔ dzi nam be mɔnukpɔkpɔ sia ʋu ɖi na ame sia ame si anɔ agbe ɖe Mawu ƒe mɔfiame si le Biblia me la nu.\nKe hã, avu kple kɔe wònye nam be matrɔ nye agbenɔnɔ wòawɔ ɖeka kple Biblia. Esi menye haƒola kple nutala bibi ta la, dada va ge ɖe menye, eya ta nu gbãtɔ si wòle be masrɔ̃e nye ɖokuibɔbɔ. Tsɔ kpe ɖe eŋu la, menɔ bɔbɔe nam be maɖe asi le agbe manyomanyo nɔnɔ ŋu o. Medaa akpe na Yehowa be egbɔa dzi ɖi, kpɔa nublanui eye wòsea nu gɔme na ame siwo le agbagba dzem be yewoawɔ ɖe Biblia ƒe nufiafiawo dzi.\nKɔmiunisttɔnyenye kple mawudzimaxɔse ye kpɔ ŋusẽ ɖe dzinye tso ɖevime va se ɖe esime mexɔ ƒe 18; gake tso ɣemaɣi va se ɖe fifia la, Bibliae le nye agbenɔnɔ trɔm. Nu siwo mesrɔ̃ la ɖe ale si metsi dzi ɖe etsɔme ŋu la ɖa, eye wòna viɖe va le nye agbe ŋu. Le ƒe 1993 me la, wonyrɔm ɖe tsi me mezu Yehowa Ðasefo, eye le ƒe 2000 me la, meɖe Tabitha, si nye haxɔsetɔ dovevienu aɖe. Míezãa ɣeyiɣi geɖe tsɔ kpena ɖe amewo ŋu be woasrɔ̃ Biblia. Kɔmiunist dziɖuɖua kple mawudzimaxɔse ye kpɔ ŋusẽ ɖe ame geɖe siwo míedoa goe la dzi abe ale si wònɔ nam tsã ene. Ne mekpe ɖe wo ŋu wova dze si Yehowa la, nye dzi dzea eme.\nEsi mete hadede kple Yehowa Ðasefowo la, dzinyelawo vɔ̃ ŋutɔ. Gake tso ɣemaɣi la, wova kpɔ ale si hadede kple Ðasefowo kpɔ ŋusẽ nyui ɖe nye agbe dzii. Edo dzidzɔ nam be fifia woxlẽa Biblia eye wodea Yehowa Ðasefowo ƒe kpekpewo.\nNye kple Tabitha míele dzidzɔ kpɔm ŋutɔ, elabe míedzea agbagba wɔna ɖe aɖaŋu si Biblia ɖo na srɔ̃tɔwo la dzi. Le kpɔɖeŋu me, aɖaŋu si Biblia ɖo be srɔ̃tɔwo nawɔ nuteƒe na wo nɔewo dzi wɔwɔ na be míaƒe srɔ̃ɖeɖea li ke.—Hebritɔwo 13:4.\nAgbea megaɖia vɔvɔ̃ nam o, eye nyemegatsia dzi ɖe etsɔme ŋu o. Mekpɔe be meva le xexea me katã ƒe haxɔsetɔwo ƒe ƒome aɖe si me ŋutifafa kple ɖekawɔwɔ vavãtɔ le la me. Le ƒome sia me la, míewɔa nu ɖe ame sia ame ŋu sɔsɔe, míekpɔa ame ŋkume o. Aleae mesusu be nuwo nanɔ tso nye ɖevime ke, eye nu siae va eme nam hã.\nNu ka tae dzɔdzɔmeŋutinunyala aɖewo gɔ̃ hã mexɔ nufiafia si nye be ɖeko nu gbagbewo dzɔ le wo ɖokui si la dzi se o?


GBE BUBU Afrikaans Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Hebrew Hungarian Icelandic Indonesian Italian Japanese Korean Latvian Lithuanian Macedonian Malagasy Maltese Norwegian Papiamento (Curaçao) Polish Portuguese Punjabi Romanian Russian Sepedi Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Ukrainian Vietnamese\nETSO NYƆ! ƑE NUŊLƆLA SI LE KENYA GBƆ\nZÃMU ƒo agakpeawo wofu kpii eye vuvɔ nɔ wɔwɔm le fɔfɔme. Míebe ɖe agakpe gã siawo dome eye míewɔ tii dzodzoe ɖe kplu me lé ɖe asi heke ŋku ɖe Afrika ƒe gbedadaƒo ɖaa. * Míaƒe dzigbɔɖia ɖe vi. Esi ɣea te dzedze vie la, míekpɔ sɔvedawo ƒe ha aɖe—wokɔ, woƒe afɔ didi, eye wonya kpɔ—wonɔ zɔzɔm blewu le gbeadzi. Wonɔ zɔ ɖem blewu ɖe woƒe afɔ tsralawo dzi, eye woƒe kɔ legbe si bi ɖe yame la nɔ nyenyem abe alesi tɔdziʋu ƒe abalati nyena le yaƒoƒo nu ene. Míelé mía ɖokui maʋãmaʋãe. Enya kpɔ ale gbegbe!\nEsi míaƒe afima nɔnɔ meɖe fu na wo o ta la, wo katã wotrɔ ɖekae ɖe xeti dama siwo nɔ afima ŋu eye wokɔ ve ɖe yame ɖe atilɔ siwo ŋu ŋuwo le la ŋu. Lã dzɔtsu fatu siawo zã ŋuɖɔɖo blibo tsɔ woƒe aɖe legbeawo ɖu aŋgba dama suesueawo. Ne wotsi tre la, wokɔkɔna bobobo eye wohea ve ɖe yame yia ʋlẽwo ƒe atɔwo me heɖua nu faa dzitsitsi manɔmee. Xeviawo xlɔ̃na ɖe amedzidzela ve legbe siawo ta. Ne xɔxlɔ̃a na lãhaawo ɖi vo la, wotrɔna kpoo bubutɔe yina ɖe ati bubuwo gbɔ.\nWoƒe Afɔnu Tsɔ eye Wonya Kpɔ\nAsesẽ na amesi kpɔ nuwɔwɔ siawo le lãwo kpɔƒe wohe ve wòdo ɖe gota be wòakpɔ alesi wonya kpɔna hedze anii ne wole du ƒum le wo ɖokui si le Afrika gbewo me la le susume. Sɔveda ƒe zɔzɔme nya kpɔna eye wòle ɖoɖo nu. Ne wole du dzi le gbedadaƒo gbadzaƒewo la, woƒe dzedzeme, kple alesi wòdze abe ɖe ŋusẽ mele wo ŋu o ene na wòdzena abe ɖe woakli nu suetɔ kekeake amli to me ene. Gake to vovo na ema la, ŋusẽ le sɔveda tsu lolo si ƒe kpekpeme ade kilogram 1,300 la ƒe afɔwo ŋu eye eƒe afɔnu tsɔna, ale be ate ŋu aƒu du wòade kilometa 60 le gaƒoƒo ɖeka me.\nAfrika koe nuwɔwɔ dzeani sia le. Alesi wòfa tu eye mewɔa adã o la na ekpɔkpɔ doa dzidzɔ na ame. Woate ŋu aɖɔ sɔveda ƒe mo be ele etɔxɛ eye wònya kpɔ gɔ̃ hã, le eƒe to tsralɛ siwo didi kple dzo sue eve kpakple fu yibɔ kedzekedze siwo to ɖe eƒe mo ta. Eƒe ŋkuwo lolo ŋutɔ hele yibɔɔ, eye eƒe aɖaba legbeawo tsyɔ wo dzi. Ne sɔveda kɔkɔ la le adzɔge kpɔm ɖaa la, eƒe mo ɖia nukpɔla si meɖo susu vɔ̃ aɖeke o.\nLe blema la, wodea bubu kple asixɔxɔ sɔveda ŋu le eƒe dzedzeme dzeania kple alesi ŋu kpenɛ, wòwɔa nu kpoo eye mewɔa adã o la ta. Wotsɔa sɔveda viwo naa dziɖulawo kple fiawo be wòanye ŋutifafa kple nyuidiname dzesi le dukɔwo dome. Egbea wogakpɔa sɔvedawo ƒe nɔnɔme siwo wota ɖe blema Afrika agakpewo dzi.\nSɔvedae nye lã kɔkɔtɔ kekeake. Ne wodzidzee tso eƒe afɔkli nu va ɖo eƒe dzowo dzi la, atsu tsitsiawo te ŋu kɔkɔna dea meta 5.5. Le blema Egiptetɔwo ƒe nuŋɔŋlɔ si me wozãa nɔnɔmetatawo le me la, wozãa sɔveda tsɔ tsia tre ɖi na dɔwɔnya si nye “be woagblɔ nya do ŋgɔ” alo “agblɔe ɖi,” si ɖe eƒe kɔkɔme kple eƒe ŋutete be wòakpɔ nu le adzɔge ɖaa fia.\nNe sɔveda tsi tre ɖe Afrika gbegbelã bubuwo abe gbetedziwo, golowo, afiãwo, kple bubuawo ene dome la, ezua gbetakpɔla na wo. Eƒe kɔkɔme kple nukpɔkpɔ nyui la wɔnɛ be wòkpɔa nu le adzɔge ʋĩ hekpɔa afɔku ɖesiaɖe si gbɔna la kaba. Eyata ɖikeke mele eme o be alesi wòkɔkɔ bobobo la nyea ametakpɔkpɔ aɖe ƒomevi na lã bubuwo.\nWowɔe Wòwɔ Nuku\nWowɔ sɔveda ale gbegbe be wòate ŋu aɖu nu le ati kɔkɔ, siwo kɔ wu lã bubu ɖesiaɖe negbe atiglinyi ɖeka ko la dzi. Eƒe nuyi dzitɔ si wowɔ wòle etɔxɛ eye wòte ŋu ŋlɔnɛ tsɔ léa nui kple eƒe aɖe si bɔbɔ la kpena ɖe eŋu be wòte ŋu gbea aŋgbawo le atilɔ siwo ŋuti ŋu ɖaɖɛwo le ŋu.\nSɔvedawo te ŋu ɖua gbe si ade kilogram 34 gbeɖeka. Togbɔ be wote ŋu ɖua gbe ƒomevi vovovowo hã la, wolɔ̃a xeti siwo ŋuti ŋuwo le siwo bɔ ɖe Afrika dzogbewo la ƒe aŋgbawo ɖuɖu wu. Sɔveda tsu ate ŋu ahe eƒe aɖe ɖe go wòade sentimeta 42 ne ele nuɖuɖu dim. Sɔveda ƒe kɔ bɔbɔ ale gbegbe. Esia wɔnɛ be wòte ŋu trɔna eƒe ta hetronɛ nukutɔe le atilɔwo me le yame.\nNuwo gbɔ ɖoɖo le yame le bɔbɔe na sɔveda, gake tsi nono ya mele bɔbɔe nɛ o. Ne sɔveda ɖo tsivudo gbɔ la, ele be wòawɔ blewu akeke eƒe ŋgɔgbefɔwo me, ahabɔbɔ atu klo eveawo anyi hafi ate ŋu aɖo tsia gbɔ. Le nɔnɔme madeamedzi sia me la, sɔveda la hea eƒe kɔ keŋkeŋ hafi wòɖoa tsia gbɔ. Dzidzɔtɔe la, mehiã be sɔveda nano tsi edziedzi o, le esi wòkpɔa tsi geɖe le aŋgba mumu siwo wòɖuna me ta.\nAmadede ɣiwo ɖe fli ɖe sɔveda ƒe kɔme kple axadamewo wònya kpɔ abe aŋgbawoe wotsɔ wɔe ene. Amadedeawo le vovovo, ɖewo le hẽ, bubuwo le abe aŋgba ƒuƒu ene kple yibɔ gɔ̃ hã. Ne sɔveda le tsitsim la, eƒe amadede nɔa nyɔnyɔm.\nSɔvedawo lɔ̃a hadede, eye wo ame 2 va ɖo 50 nɔa hame zɔna. Fu nɔa nɔea ƒo wòdea ŋkeke 420 vaseɖe 468 hafi wòdzia vi si ƒe kɔkɔme nɔa meta 2. Ne wodzi sɔveda vi la, egena tso yame wu meta eve va dzea anyigba, eye eƒe tagbɔe dona gbã! Gake nuvevi mewɔnɛ o eye le aɖabaƒoƒo 15 me la, efɔna ɖe eƒe afɔ dzi henoa no. Le kwasiɖa eve alo etɔ̃ megbe la, via tea xeti ƒe alɔdzewo ƒe ɖɔmewo ɖuɖu le eɖokui si eye le ɣeyiɣi aɖe megbe la, ŋusẽ ɖoa eŋu be wòate ŋu akplɔ dadaa ɖo ne ele azɔli si tsɔna dzi.\nSɔveda vi nye edzilawo ƒe kpɔɖeŋu tututu. Togbɔ be ele kpuie le sɔvedawo dome hã la, ekɔkɔ wu ame akpa gãtɔ. Ne etsi tre hele ŋku tsam vɔvɔ̃manɔmee eye dadaa si kɔ boo la ƒe ŋku le eŋu la, ewɔa nu wònya kpɔna ŋutɔ.\nLe woƒe ɖevime la, woƒoa sɔveda viwo nu ƒu ɖe hatsotsowo me, afisi wonɔna le ŋkekea me nɔa ɖiɖim ɖe me, nɔa fefem, eye wonɔa ŋku lém ɖe nusiwo le edzi yim la ŋu. Sɔveda vi tsina kabakaba nukutɔe. Le dzinu ade me la, via te ŋu kɔkɔna dea meta ɖeka, eye ate ŋu akɔkɔ ɖe edzi zi gbɔ zi eve le ƒe ɖeka me. Le kwasiɖa ɖeka ko me la, sɔveda via ate ŋu akɔkɔ sentimeta 23! Sɔveda nɔ kpɔa viawo ta ale gbegbe, eye togbɔ be eɖea mɔ via ɖia tsa yia adzɔge vie hã la, alesi wòte ŋu kpɔa nu nyuie la wɔnɛ be eƒe ŋku te ŋu nɔa via ŋu.\nLe sɔveda ƒe lolome, alesi wòte ŋu trɔna ɖe nɔnɔme vovovo nu, eƒe ablaɖeɖe kple nukpɔkpɔ deŋgɔ ta la, dzata kple gbemelã ɖekaɖeka aɖewo koe nye futɔ nɛ. Ke hã amegbetɔe daa ade wua lã dzeani siawo le agbɔsɔsɔ gã me. Le esi wotia lã fatu sia yome ɣesiaɣi le eƒe lãgbalẽ dzeania, eƒe lã si vivina, kple eƒe asike fu yibɔ siwo didi—esi amewo buna be gbɔgbɔmeŋusẽ le eŋu—ta la, eƒe etsɔme ɖo afɔku me. Togbɔ be sɔveda bɔ ɖe Afrika ƒe akpa geɖe va yi hã la, fifia lãwokpɔƒe kple ave siwo ŋu wode se ɖo siwo me wokpɔa wo ta le me koe wonɔa dedie le.\nEgbea amesiwo zɔ mɔ yi Afrika ƒe ave siwo nye lãwokpɔƒe agate ŋu akpɔ dzidzɔ ne wokpɔ sɔveda kɔ legbewo wole du ƒum faa le gbedadawo ƒo. Le afima la, woate ŋu akpɔ wo woanɔ xeti siwo ŋuti ŋu le ƒe aŋgbawo ɖum le yame alo woanɔ nu kpɔm le adzɔge ɖaa abe alesi sɔvedawo wɔnɛ ene. Nuwɔwɔ wɔnuku sia si ƒe dzedzeme nya kpɔ eye wòfatu la nye atsyɔ̃ɖoɖo si deŋgɔ—eye wònye alesi Yehowa Mawu nye wɔla wɔnuku kple eƒe amenyenye si ƒomevi aɖeke megali o la ƒe kpeɖodzi bubu.—Psalmo 104:24.\n^ mm. 3 Woyɔa togbɛ glidzaglidza siwo kaka ɖe Afrika ƒe gbedadaƒowo be kopjes.\nKƆ LEGBE SI NYE NUKUNU\nEle be alesi sɔveda ƒe dzedzeme le kple eƒe lolome dziŋɔ la nahe kuxiwo vɛ—alo ame aɖe abui nenema. Le sɔveda ƒe kɔkɔme kple eƒe kɔ legbea ta la, edze abe asesẽ be ʋu nasi ayi ŋutilãa ƒe akpa ɖesiaɖe ene. Le kpɔɖeŋu me, ne sɔveda bi eƒe ta va anyi la, ele be nuheŋusẽ ƒe dɔwɔwɔ nawɔe be ʋu nasi ayi eƒe tagbɔ age ɖe susua me. Eye ne sɔveda kɔ eƒe ta dzi la, ele be ʋua nasi agbugbɔ yi dzia gbɔ, si awɔe be lãa ƒe mo natsyɔ zi. Gake medzɔna nenema o. Nukatae?\nSɔveda ƒe ʋu ƒe dɔwɔwɔ nye aɖaŋuwɔwɔ si wɔ nuku vavã, si ŋu wotrɔ asi le etɔxɛ be wòakpɔ lãa ƒe nɔnɔme si le etɔxɛ kple eƒe lolome ƒe nuhiahiãwo gbɔ. Dzia ŋutɔ lolo etɔxɛe eye ele be wòawɔ dɔ sesĩe be ʋu nate ŋu aɖo susua si le yame afisi ade meta 3.5 la gbɔ. Dzia tsona dea zi 170 le aɖabaƒoƒo ɖeka me, eye ŋusẽ si nu sẽ wu amegbetɔ tɔ zi gbɔ zi etɔ̃ la dona le ayi si le dzia ŋu si ƒe titrime anɔ sentimeta 7 la me. Be woawɔ ŋusẽ ma ŋudɔ dedie la, ehiã be ʋuka si me ʋu tona yia susua gbɔ, kple esi me ʋu tona gbugbɔna yia dzia gbɔ la nalolo. Le nyateƒe me, ʋuka siawo lolo wu sentimeta 2.5, eye ʋuka suesue siwo sẽ doa ŋusẽ wo, si wɔe be wobɔbɔ eye ŋusẽ le wo ŋu.\nNe sɔveda bɔbɔ ta la, ʋumenu siwo le ʋuka si me ʋu tona gbugbɔ yia dzia gbɔ xea mɔ na ʋua be wòagasi ayi susua gbɔ o. Le susua gɔme la, ʋuka gã la va ge ɖe ŋutinu bubu si wowɔ nukutɔe si woyɔna be dɔwɔƒe tɔxɛ la me. Le afisia la, ŋusẽ si ʋua tsɔ sina yia susua gbɔ le sɔveda ƒe kɔ si wòbɔbɔ ta la dzi ɖena kpɔtɔna ne wòva ge ɖe ʋuka suesue siwo kpɔa ŋusẽ ɖe ʋua ƒe dɔwɔwɔ dzi eye wòkpɔa susua ta be ʋu nagasi kple ŋusẽ aɖo egbɔ o la me. Ʋuka suesueawo kekena ne sɔvedaa bɔbɔ ta eye wòga míana ne efɔ ta dzi, ale be etsia nusi ʋu ƒe dɔwɔwɔ si ɖiɖi ŋutɔ ate ŋu agblẽ eye wòate ŋu ana eƒe mo natsyɔ zi hafi la nu.\nSɔveda ƒe kɔ hã nye nuwɔwɔ si wɔ nuku. Ewɔ nuku na dzɔdzɔmeŋutinunyalawo esi wokpɔe be ƒu xexlẽme si le afi kple lã akpa gãtɔ ƒe kɔ me kee le sɔveda ƒe kɔ legbe wɔnuku la hã me! Gake to vovo na lã bubuwo la, sɔveda ƒe ƒuwo tso kpuikpui hede nu wo nɔewo me etɔxɛ si wɔe be wòte ŋu tronɛ faa. Eyata sɔveda te ŋu bɔbɔa kɔ hetronɛ wòdea eƒe ŋutilã ƒe akpa ɖesiaɖe alo henɛ ɖe yame ɖaa ɖua nu le atiwo ƒe alɔwo me.\nƉoe Ɖe Amewo Ɖoe Ɖe Amewo Sɔvedawo—Wokɔ, Woƒe Afɔ Didi, eye Wonya Kpɔ\ng00 10/8 axa 15-18


Lɔ̃ Ame Siwo Mawu Lɔ̃na | Mawu Ƒe Lɔlɔ̃\nLɔ̃ Ame Siwo Mawu Lɔ̃na\n1-3. (a) Nyateƒenya kae Biblia ɖe gblɔ? (b) Aleke míawɔ atia xɔlɔ̃ siwo akpɔ ŋusẽ nyui ɖe míaƒe agbenɔnɔ dzi?\nLE MƆ aɖe nu la, mí amegbetɔwo míele abe tsiletse alo papahũ ene. Abe ale si ko ne wode papahũ tsi me wòlɔa tsiae ene la, míawo hã míete ŋu xɔa ame siwo dome míele la ƒe nuwɔnawo dea eme. Ele bɔbɔe be míasrɔ̃ ame siwo míedea ha kplii la ƒe nɔnɔmewo, didiwo, kple agbenɔnɔ, ɖewohĩ le míawo ŋutɔwo ƒe manyamanya me gɔ̃ hã.\n2 Biblia ƒe nya siawo nye nyateƒe matrɔmatrɔ be: “Ame si zɔna kple nunyalawo la, adze nunya, ke ame si dea ha kple bometsilawo la, eme manyo nɛ o.” (Lododowo 13:20) Menye ame siwo míedoa goe hedoa gbe na dzro ko ƒe nya gblɔm lododo sia le o. Nyagbɔgblɔ “zɔna kple” fia hadede si yia edzi. Biblia ŋuti numekugbalẽ aɖe gblɔ tso kpukpui sia ŋu be: “Be woazɔ kple ame aɖe bia be woalɔ̃ amea ahaku ɖe eŋu.” Ðe màlɔ̃ ɖe edzi be míesrɔ̃a ame siwo míelɔ̃ la ƒe nuwɔnawo oa? Nyateƒee, esi wònye be míekuna ɖe ame siwo míelɔ̃ ŋu vevie ta la, woate ŋu akpɔ ŋusẽ ɖe míaƒe agbenɔnɔ dzi—ate ŋu anye ŋusẽ nyui alo ŋusẽ gbegblẽ.\n3 Hafi míate ŋu ayi edzi anɔ Mawu ƒe lɔlɔ̃ la me la, ele vevie be míadi xɔlɔ̃ siwo ƒe agbenɔnɔ akpɔ ŋusẽ nyui ɖe mía dzi. Aleke míate ŋu awɔ esiae? Kpuie ko la, míate ŋu awɔ esia ne míelɔ̃ ame siwo Mawu lɔ̃na, eye míedze xɔlɔ̃ ame siwo nye exɔlɔ̃wo. Wò ya bu eŋu kpɔ ko. Ðe menye ame siwo ɖea nɔnɔme nyui siwo Yehowa dina be woanɔ ye xɔlɔ̃wo si fiana lae anye xɔlɔ̃ nyuitɔwo kekeake na mí oa? Ekema na míakpɔe ɖa be ame kawo ƒomevie Mawu lɔ̃na hã. Ne nu siwo Yehowa di tso exɔlɔ̃wo si le susu me na mí nyuie la, akpe ɖe mía ŋu míatia xɔlɔ̃ nyuiwo.\nAME SIWO MAWU LƆ̃NA\n4. Nu ka tae Yehowa tɔ dzɔ be wòatia ame siwo wòdi be woanye ye xɔlɔ̃wo, eye nu ka tae Yehowa yɔ Abraham be “xɔ̃nye”?\n4 Yehowa metiaa ame sia ame ko be wòanye ye xɔlɔ̃ o. Ðe etɔ medzɔ be wòawɔ tiatia le go sia me oa? Etɔ dzɔ, elabena eyae nye xexea me katã ƒe Aƒetɔ Dziɖulagã la, eye be ame nanye exɔlɔ̃ ye nye mɔnukpɔkpɔ gãtɔ kekeake si ate ŋu asu ame si. Ke ame kawo ƒomevie wòtiana be woanye ye xɔlɔ̃wo? Yehowa tena ɖe ame siwo ka ɖe eyama dzi eye woxɔ edzi se bliboe la ŋu. Le kpɔɖeŋu me, bu blemafofo Abraham, ame si ɖe xɔse sẽŋu fia la ŋu kpɔ. Xɔse ƒe dodokpɔ kae asesẽ na vifofo wu esia be woabia tso esi be wòatsɔ via asa vɔe? * Gake Abraham lɔ̃ faa ‘be yeatsɔ Isak ana,’ elabena exɔe se bliboe be “Mawu ate ŋu afɔe ɖe tsitre tso ame kukuwo dome.” (Hebritɔwo 11:17-19) Esi Abraham xɔ Mawu dzi se alea eye wòɖo toe ta la, Yehowa yɔe lɔlɔ̃tɔe be “xɔ̃nye.”—Yesaya 41:8; Yakobo 2:21-23.\n5. Aleke Yehowa bua ame siwo ɖoa toe nuteƒewɔwɔtɔe?\n5 Yehowa dea asixɔxɔ míaƒe toɖoɖo nuteƒewɔwɔtɔe ŋu. Elɔ̃a ame siwo bua nuteƒewɔwɔ na eyama nu vevitɔe le agbe me. (Xlẽ 2 Samuel 22:26.) Míekpɔe le agbalẽ sia ƒe Ta 1 me be Yehowa kpɔa dzidzɔ ɖe ame siwo ɖoa toe le esi wolɔ̃e ta la ŋu. Lododowo 3:32 gblɔ be: “Tsi metoa Eya kple nu dzɔdzɔe wɔlawo dome o.” Yehowa kpea ame siwo wɔa eƒe nudidiwo dzi nuteƒewɔwɔtɔe la dɔmenyotɔe be woava dze yeƒe “agbadɔ” me—be woava subɔ ye ahado gbe ɖa na ye faa.—Psalmo 15:1-5.\n6. Aleke míaɖee afia be míelɔ̃ Yesu, eye aleke Yehowa sena le eɖokui me ɖe ame siwo lɔ̃ Via ŋu?\n6 Yehowa lɔ̃a ame siwo lɔ̃ Yesu, si nye eƒe Tenuvi la hã. Yesu gblɔ be: “Ne ame aɖe lɔ̃m la, alé nye nya la me ɖe asi, eye Fofonye alɔ̃e, eye míava nɔ egbɔ.” (Yohanes 14:23) Aleke míaɖee afia be míelɔ̃ Yesu? Eyae nye be míawɔ eƒe sewo dzi, siwo dometɔ aɖee nye be míaɖe gbeƒã nya nyuia ahawɔ amewo nusrɔ̃lawoe. (Mateo 28:19, 20; Yohanes 14:15, 21) Míeɖenɛ fiana hã be míelɔ̃ Yesu ne ‘míedzea eƒe afɔɖoƒewo yome,’ si fia be míasrɔ̃e le nuƒoƒo kple nuwɔna me ale si mí amegbetɔ madeblibowo míate ŋui. (1 Petro 2:21) Edzɔa dzi na Yehowa ne ekpɔe be lɔlɔ̃ si le amewo si na ye Vi la ʋã wo wodze Kristo ƒe afɔɖoƒewo yome.\n7. Nu ka tae nunya le eme be míadze xɔlɔ̃ ame siwo nye Yehowa xɔlɔ̃wo?\n7 Nɔnɔme siwo dim Yehowa le be wòanɔ ye xɔlɔ̃wo si la dometɔ aɖewoe nye xɔse, nuteƒewɔwɔ, toɖoɖo, lɔlɔ̃ na Yesu, kple Yesu ƒe afɔɖoƒewo yome dzedze. Anyo be mía dometɔ ɖe sia ɖe nabia eɖokui be: ‘Ðe ame siwo medea ha kplii la ɖea nɔnɔme siawo fiana? Ame siwo nye Yehowa xɔlɔ̃woe nye xɔ̃nyewoa?’ Nunya le eme be míawɔe nenema. Hadede kple ame siwo tu nɔnɔme siwo dzea Mawu ŋu ɖo eye woɖea gbeƒã Fiaɖuƒe ŋuti nya nyuia dzonɔamemetɔe ate ŋu ado ŋusẽ mí míawɔ nu wòadze Mawu ŋu abe ale si míeɖoe kplikpaa be míawɔ ene.—Kpɔ aɖaka si nye “ Ame Kae Nye Xɔlɔ̃ Nyui?” le axa 29.\nAME KAE NYE XƆLƆ̃ NYUI?\nGɔmeɖose: “Xɔlɔ̃ vavã lɔ̃a ame ɣeawokatãɣi, eye ame nɔvi wònye wodzi ɖe xaxagbe ŋu.”—Lododowo 17:17.\nYehowa kple Yesu xɔlɔ̃woe nye nye hã xɔ̃nyewoa?—Yohanes 15:14, 16; Yakobo 2:23.\nÐe xɔ̃nyewo kpena ɖe ŋunye metua nɔnɔme nyuiwo ɖoa?—1 Korintotɔwo 15:33.\nÐe xɔ̃nyewo lɔ̃m vavã ale be woate ŋu aɖɔm ɖo ne ehiã?—Psalmo 141:5; Lododowo 27:6.\nXɔlɔ̃ ka ƒomevie nye nuƒoƒo kple nuwɔna ɖena fiana be menye na ame bubuwo?—Lododowo 12:18; 18:24; 1 Yohanes 3:16-18.\nNUSƆSRƆ̃ TSO BIBLIA ME KPƆÐEŊU AÐE ME\n8. Nu kae wɔ dɔ ɖe dziwò le ame siawo ƒe xɔlɔ̃wɔwɔ me: (a) Naomi kple Rut? (b) Hebrivi ɖekakpui etɔ̃awo? (d) Paulo kple Timoteo?\n8 Ame siwo tia xɔlɔ̃ nyuiwo wòɖe vi na wo la ƒe kpɔɖeŋu geɖe le Ŋɔŋlɔawo me. Xɔlɔ̃wɔwɔ siawo siwo ŋu nàte ŋu axlẽ nu tsoe la dometɔ aɖewoe nye esi nɔ Naomi kple lɔ̃xoayɔvi Rut dome, esi nɔ Hebrivi ɖekakpui etɔ̃ siwo nɔ wo nɔewo ŋu kplikplikpli le Babilon la dome, kpakple esi nɔ Paulo kple Timoteo dome. (Rut 1:16; Daniel 3:17, 18; 1 Korintotɔwo 4:17; Filipitɔwo 2:20-22) Gake na míatrɔ ɖe kpɔɖeŋu ɖedzesi bubu aɖe ŋu, si nye xɔlɔ̃wɔwɔ si nɔ David kple Yonatan dome.\n9, 10. Nu kae na xɔlɔ̃wɔwɔ nɔ David kple Yonatan dome?\n9 Biblia gblɔ be esi David wu Goliat megbe la, “David ƒe nu lé dzi na Yonatan, eye Yonatan lɔ̃e abe eɖokui ene.” (1 Samuel 18:1) Alea wòdzɔe be togbɔ be ame ɖeka tsi boo wu nɔvia hã la, xɔlɔ̃wɔwɔ sẽŋu aɖe ɖo wo dome eye wolé eme ɖe asi va se ɖe esime Yonatan ku le aʋagbedzi. * (2 Samuel 1:26) Nu kae na xɔlɔ̃wɔwɔ kplikplikpli nɔ ame eve siawo dome?\n10 Nu si na David kple Yonatan ƒe xɔlɔ̃wɔwɔa me sẽe nye be, wolɔ̃ Mawu eye wodi vevie be yewoayi edzi awɔ nuteƒe nɛ. Wo ame avea siaa ƒe didie nye be yewoadze Mawu ŋu. Wo dometɔ ɖe sia ɖe ɖe nɔnɔme nyui siwo dze nɔvia ŋu fia. Ðikeke mele eme o be ale si dzi nɔ ɖekakpui sia ƒo, ale si wòdo vevie nu, kple ale si wòʋli Yehowa ƒe ŋkɔ ta vɔvɔ̃manɔmee la nyo Yonatan ŋu vevie. Anɔ eme be nu si na David hã de bubu exɔlɔ̃ sia si tsi wui ŋue nye ale si wòkpe asi ɖe Yehowa ƒe ɖoɖowo ŋu nuteƒewɔwɔtɔe hetsɔ David ƒe nyonyo ɖo ŋgɔ na eya ŋutɔ tɔ. Le kpɔɖeŋu me, bu ɣeyiɣi si me dzi ɖe le David ƒo esi wònɔ tsatsam le gbedadaƒo be yeasi le Fia vɔ̃ɖi Saul, si nye Yonatan fofo, ƒe dziku nu la ŋu kpɔ. Yonatan ɖe nuteƒewɔwɔ ɖedzesi aɖe fia exɔlɔ̃a esime wòtso le eɖokui si “yi David gbɔ . . . , be yeado ŋusẽe be wòaɖo ŋu ɖe Yehowa ŋu.” (1 Samuel 23:16) Bu ale si David anya se le eɖokui me esi exɔlɔ̃ vevi sia va do goe eye wòkpe ɖe eŋu hede dzi ƒo nɛ la ŋu kpɔ! *\n11. Nu kae nèsrɔ̃ le xɔlɔ̃dzedze ŋu tso Yonatan kple David gbɔ?\n11 Nu kae míesrɔ̃ tso Yonatan kple David ƒe kpɔɖeŋua me? Nu vevitɔae nye be, hafi xɔlɔ̃wɔwɔ nanye nyuitɔ la, ele be ƒomedodo nyui nanɔ ameawo kple Yehowa dome. Ne míede ha kple ame siwo ƒe dzixɔse sɔ kple mía tɔ, wonɔa agbe ɖe dzidzenu siwo nu míenɔa agbe ɖo la nu, eye wodi vevie be yewoayi edzi awɔ nuteƒe na Mawu abe míawo ke ene la, ekema míate ŋu aɖo dze tuameɖowo, agblɔ míaƒe seselelãme kple nuteƒekpɔkpɔwo atsɔ ado ŋusẽ mía nɔewo. (Xlẽ Romatɔwo 1:11, 12.) Hati tadeagulawo domee míakpɔ xɔlɔ̃ siawo tɔgbi le. Ðe esia fia be ame sia ame si vaa kpekpeawo le Fiaɖuƒe Akpataa me anye zɔhɛ nyuia? Ao, mefia nenema kokoko o.\nALE SI MÍATIA MÍAƑE ZƆHƐWOE\n12, 13. (a) Nu ka tae wòle be míakpɔ nyuie ne míele zɔhɛwo tiam le mía nɔvi Kristotɔwo gɔ̃ hã dome? (b) Kuxi kae nɔ hameawo me le ƒe alafa gbãtɔ me, eye nuxlɔ̃ame sesẽ kawoe esia ʋã Paulo wòna?\n12 Le Kristo hamea gɔ̃ hã me la, ele be míakpɔ nyuie hafi ate ŋu atia zɔhɛ siwo ana míatsi le gbɔgbɔ me. Ðe wòle be esia nawɔ nuku na mía? Kura o. Ale si ko atikutsetse siwo le ati ɖeka dzi la dometɔ aɖewo ɖina doa ŋgɔ na bubuwo la, nenema kee wòxɔa ɣeyiɣi hafi Kristotɔ aɖewo siwo le hamea me va tsina le gbɔgbɔ me. Eya ta Kristotɔwo ƒe gbɔgbɔmeŋgɔyiyi le vovovo le hame ɖe sia ɖe me. (Hebritɔwo 5:12–6:3) Ke hã, míegbɔa dzi ɖi na ame yeyewo alo ame siwo gbɔdzɔ, eye míelɔ̃a wo, elabena míedi be míakpe ɖe wo ŋu woatsi le gbɔgbɔ me.—Romatɔwo 14:1; 15:1.\n13 Ɣeaɖewoɣi la, nɔnɔme aɖewo te ŋu va nana wòhiãna be míakpɔ nyuie le hadede kple ame aɖewo ŋu le hamea me. Ame aɖewo ate ŋu anɔ agbe aɖe si mesɔ o nɔm. Ame aɖewo hã ate ŋu ava zu ame siwo léa dziku ɖe dɔme hetoa nyatoƒoe. Nɔnɔme siawo tɔgbi do mo ɖa le Kristo hameawo me le ƒe alafa gbãtɔ me. Hamea me tɔ akpa gãtɔ wɔ nuteƒe, gake wo dometɔ aɖewo hã wɔ nu si mesɔ o. Esi Korinto hamea me tɔ aɖewo melé Kristotɔwo ƒe nufiafia aɖewo me ɖe asi o ta la, apostolo Paulo xlɔ̃ nu hamea be: “Migana woaflu mi o. Hadede vɔ̃wo gblẽa nɔnɔme nyuiwo.” (1 Korintotɔwo 15:12, 33) Paulo xlɔ̃ nu Timoteo be ame aɖewo ate ŋu anɔ Kristo hamea me, siwo ƒe agbenɔnɔ masɔ o. Egblɔ na Timoteo be wòate eɖokui ɖa tso nenem me mawo gbɔ, wòagade ha kpli wo kplikplikpli o.—Xlẽ 2 Timoteo 2:20-22.\n14. Aleke míate ŋu awɔ ɖe gɔmeɖose si le nuxlɔ̃ame si Paulo na ku ɖe hadede ŋu me la dzi?\n14 Aleke míate ŋu awɔ ɖe gɔmeɖose si le Paulo ƒe nuxlɔ̃amea me dzii? Eyae nye be míaƒo asa na hadede kplikplikpli kple ame sia ame si ate ŋu akpɔ ŋusẽ gbegblẽ ɖe mía dzi, eɖanye le hamea me alo le egodo o. (2 Tesalonikatɔwo 3:6, 7, 14) Ele be míakpɔ ƒomedodo si le mía kple Yehowa dome la ta. Ðo ŋku edzi be ele bɔbɔe be míaxɔ ame siwo míedea ha kplii la ƒe nɔnɔmewo kple nuwɔnawo ade eme abe ale si ko papahũ lɔa tsii ene. Abe ale si ko míate ŋu ade papahũ tsi ƒoɖi me ahanɔ mɔ kpɔm be wòalɔ tsi dzadzɛ o ene la, nenema kee míate ŋu ade ha kple ame siwo ƒe nɔnɔme menyo o, evɔ anɔ mɔ kpɔm be woakpɔ ŋusẽ nyui ɖe mía dzi o.—1 Korintotɔwo 5:6.\nÀte ŋu akpɔ xɔlɔ̃ nyuiwo le haxɔsetɔwo dome\n15. Aleke nàwɔ akpɔ xɔlɔ̃ siwo dea asixɔxɔ woa kple Yehowa dome ƒomedodo ŋu le hamea me?\n15 Dzidzɔtɔe la, hati tadeagula geɖewo nye ame nyui siwo míate ŋu ade ha kplii. (Psalmo 133:1) Aleke nàwɔ akpɔ xɔlɔ̃ siwo dea asixɔxɔ woa kple Yehowa dome ƒomedodo ŋu le hamea me? Ne ètua nɔnɔme kple numame nyui siwo dzea Mawu ŋu ɖo la, ame siwo hã wɔnɛ nenema ate ɖe ŋuwò ahazu xɔ̃wòwo. Le ɣeyiɣi ma ke me la, ele be wò ŋutɔ nàdze agbagba ate ɖe amewo ŋu be nàgadze xɔlɔ̃ yeyewo. (Kpɔ aɖaka si nye “ Ale Si Míewɔ Va Dze Xɔlɔ̃ Nyuiwo” le axa 30.) Te ɖe ame siwo ɖea nɔnɔme nyui siwo wò ŋutɔ nèdi be woasu ye si fiana la ŋu. Wɔ ɖe Biblia ƒe aɖaŋuɖoɖo si gblɔ be ‘míaʋu míaƒe dziwo me gbadzaa’ la dzi, eye nàdi xɔlɔ̃wo le hati tadeagulawo dome, metsɔ le woƒe ŋutigbalẽ, dukɔ si me wotso, alo woƒe dekɔnu me o. (2 Korintotɔwo 6:13; xlẽ 1 Petro 2:17.) Mègatia xɔwòwo tso hawòtiwo ko dome o. Ðo ŋku edzi be Yonatan tsi boo wu David. Nunya kple nuteƒekpɔkpɔ si su ame siwo tsi wu wò si la awɔe be xɔlɔ̃dzedze wo naɖe vi geɖe na wò.\nALE SI MÍEWƆ VA DZE XƆLƆ̃ NYUIWO\n“Tsã la, esesẽna nam ŋutɔ be madze xɔlɔ̃ le hamea me. Gake mekpɔe be esi meva ƒo ɖokuinye ɖe subɔsubɔdɔa me geɖe wu la, nɔnɔme nyuiwo abe dzigbɔgbɔ blewu, dzidodo, kple lɔlɔ̃ si me ɖokuitɔdidi mele o ene va su asinye. Nɔnɔme siawo wɔe be ame bubu siwo hã si nɔnɔme nyui siawo le la va te tete ɖe ŋunye, eye fifia meva dze xɔlɔ̃ nyuiwo.”—Shivani.\n“Medoa gbe ɖa be mate ŋu adze xɔlɔ̃wo le hamea me. Mewɔ esia eteƒe didi, gake ewɔ nam abe nyemekpɔ ŋuɖoɖo na nye gbedodoɖawo o ene. Emegbe meva kpɔe be nye ŋutɔe mele nu boo aɖeke wɔm tso nɔnɔmea ŋu o. Nyemetena ɖe amewo ŋu o. Gake esi meva le afɔ siwo sɔ ɖe nye gbedodoɖawo nu ɖem la, mekpɔe be Yehowa ɖo nye gbedodoɖawo ŋu nam.”—Ryan.\nNE MASƆMASƆWO DO MO ÐA\n16, 17. Ne hati tadeagula aɖe wɔ nane si ɖe fu na mí vevie la, nu ka tae mele be míadzudzɔ hadede kple hamea le ema ta o?\n16 Esi hamea me tɔwo ƒe amenyenye kple nɔnɔme siwo me woto le agbe me le vovovo ta la, masɔmasɔwo ate ŋu ado mo ɖa ɣeaɖewoɣi. Haxɔsetɔ aɖe ate ŋu agblɔ nya aɖe alo awɔ nane si aɖe fu na mí vevie. (Lododowo 12:18) Ɣeaɖewoɣi la, míaƒe amenyenye ƒe vovototo, nugɔmemasemase na ame nɔewo, kple ale si míaƒe nuŋububu le vovovoe gava gblẽa nyaa ɖe edzi. Ðe wòle be masɔmasɔ siawo naɖia mía nu míadzudzɔ hadede kple hamea? Ne míelɔ̃ Yehowa kple ame siwo wòlɔ̃na la vavã la, míawɔe nenema o.\n17 Esi wònye Yehowae nye mía Wɔla kple míaƒe Agbetakpɔla ta la, edze be míalɔ̃e ahatsɔ mía ɖokui nɛ bliboe. (Nyaɖeɖefia 4:11) Tsɔ kpe ɖe eŋu la, ele be míakpe asi ɖe Kristo hame si ŋu wòkpɔ ŋudzedze ɖo hele zazãm la ŋu nuteƒewɔwɔtɔe. (Hebritɔwo 13:17) Eya ta ne hati tadeagula aɖe wɔ nane si ɖe fu na mí alo ɖe dzi le mía ƒo la, mele be míadzudzɔ hadede kple hamea be míatsɔ aɖe ale si gbegbe wòte ɖe mía dzii la afia o. Alo ɖe mía tɔ adzɔ be míawɔe nenema? Menye Yehowae dze agɔ le mía dzi o ɖe! Ne míelɔ̃ Yehowa vavã la, míatrɔ megbe ade eya kple eƒe amewo gbeɖe o!—Xlẽ Psalmo 119:165.\n18. (a) Nu kae míate ŋu awɔ be ŋutifafa nanɔ hamea me? (b) Ne susu nyui aɖe li si ta míate ŋu atsɔ ake eye míewɔe nenema la, viɖe kawoe dona tso eme?\n18 Ne míelɔ̃ hati tadeagulawo la, míadi vevie be míawɔ nu siwo ana ŋutifafa nanɔ hamea me. Yehowa mekpɔa mɔ be ame siwo yelɔ̃na la nawɔ nu abe ame deblibowo ene o, eya ta mele be míawo hã míakpɔ mɔ nenema o. Lɔlɔ̃ aʋã mí míaŋe aɖaba aƒu vodada suesuewo dzi ahaɖo ŋku edzi be mí katã míenye ame madeblibo siwo daa vo. (Lododowo 17:9; 1 Petro 4:8) Lɔlɔ̃ kpena ɖe mía ŋu be ‘míatsɔ anɔ mía nɔewo kem faa.’ (Kolosetɔwo 3:13) Aɖaŋuɖoɖo sia dzi wɔwɔ menɔa bɔbɔe ɣesiaɣi o. Ne míete ŋu ɖua míaƒe dziku dzi o la, míava zu ame siwo léa dziku ɖe dɔme ahasusui be esia nye mɔ si dzi míato ahe to na ame si dze agɔ le mía dzi. Gake mía ŋutɔwo boŋ ŋue esia agblẽ nu le. Ne susu nyui aɖe li si ta míate ŋu atsɔ ake, eye míewɔe nenema la, eɖea vi geɖe. (Luka 17:3, 4) Enana míaƒe susu dzea akɔ anyi, míaƒe dzi dzea eme, ŋutifafa nɔa hamea me, eye vevietɔ wu la, mía kple Yehowa dome nɔna nyuie.—Mateo 6:14, 15; Romatɔwo 14:19.\nƔEYIƔI SI ME MELE BE MÍADE HA KPLE AME AÐE O\n19. Nɔnɔme kawoe ate ŋu abia be míadzudzɔ hadede kple ame aɖe?\n19 Ɣeaɖewoɣi la, wobiana tso mía si be míadzudzɔ hadede kple hamea me tɔ aɖe. Esia dzɔna ne woɖe ame aɖe si wɔ nu vɔ̃ hegbe dzimetɔtrɔ la le hamea me, alo ne ame aɖe gbe xɔse hele alakpanufiafiawo dom ɖe ŋgɔ, alo ne ame aɖe ɖe eɖokui le haa me. Mawu ƒe Nya la gblɔ na mí kɔtɛ be ‘míadzudzɔ hadede’ kple ame siawo ƒomevi. * (Xlẽ 1 Korintotɔwo 5:11-13; 2 Yohanes 9-11) Ate ŋu asesẽ ŋutɔ be míadzudzɔ hadede kple ame aɖe si ɖewohĩ enye mía xɔlɔ̃ tsã alo enye míaƒe ƒometɔ. Ðe míaɖoe kplikpaa awɔ ɖe se sia dzi ahaɖee afia be nuteƒewɔwɔ na Yehowa kpakple eƒe se dzɔdzɔeawo dzi wɔwɔ le vevie na mí wu nu sia nua? Ðo ŋku edzi be Yehowa dea asixɔxɔ gã aɖe míaƒe nuteƒewɔwɔ kple toɖoɖo ŋu.\n20, 21. (a) Nu ka tae ameɖeɖelehame nye ɖoɖo si me lɔlɔ̃ le? (b) Nu ka tae wòle vevie be míatia míaƒe zɔhɛwo le nunya me?\n20 Ameɖeɖelehame nye ɖoɖo si tso Yehowa ŋutɔ gbɔ, si me lɔlɔ̃ le. Nu ka tae míegblɔe nenema? Ame si wɔ nu vɔ̃ hegbe dzimetɔtrɔ la ɖeɖe le haa me ɖenɛ fiana be hamea lɔ̃ Yehowa, eƒe ŋkɔ kɔkɔe la, kple eƒe dzidzenuwo. (1 Petro 1:15, 16) Ameɖeɖelehame nana hamea nɔa dedie. Ekpɔa hamea me tɔ nuteƒewɔlawo ta ale be ame si ɖoe koŋ le nu vɔ̃ wɔm la nagakpɔ ŋusẽ gbegblẽ ɖe wo dzi o, eye wònana wokpɔnɛ be hamea nye dedienɔƒe le xexe vɔ̃ɖi sia me, afi si yewoate ŋu ayi edzi asubɔ le. (1 Korintotɔwo 5:7; Hebritɔwo 12:15, 16) Tohehe sesẽ sia nye lɔlɔ̃ ɖeɖe fia nu gbegblẽ wɔlaa hã. Ðewohĩ tohehe sia tututue wòhiã bene wòanyɔ le eɖokui me, aɖe afɔ siwo hiã ahatrɔ ava Yehowa gbɔ.—Hebritɔwo 12:11.\n21 Nyateƒe matrɔmatrɔe wònye be ame siwo míedea kplii la kpɔa ŋusẽ ɖe míaƒe agbenɔnɔ dzi. Eya ta ele vevie ŋutɔ be míatia míaƒe zɔhɛwo le nunya me. Ne míelɔ̃a ame siwo Yehowa lɔ̃na hedzea xɔ̃ exɔlɔ̃wo la, ekema zɔhɛ nyuitɔwo kekeake asu mía si. Woakpɔ ŋusẽ nyui ɖe mía dzi be míayi edzi anɔ agbe wòadze Yehowa ŋu abe ale si míeɖoe kplikpaa be míawɔ ene.\n^ mm. 4 Nu sia si Yehowa bia tso Abraham si la nye ale si eya ŋutɔ ava tsɔ eƒe Tenuvi asa vɔe emegbe ƒe kpɔɖeŋu. (Yohanes 3:16) Le Abraham gome la, Yehowa de nu nyaa me hena wòtsɔ agbo sa vɔe ɖe Isak teƒe.—1 Mose 22:1, 2, 9-13.\n^ mm. 9 Wogblɔ tso David ŋu be “ɖevi ko” wònye esime wòwu Goliat, si fia be metsi o. Esime Yonatan ku la, David xɔ abe ƒe 30 ene. (1 Samuel 17:33; 31:2; 2 Samuel 5:4) Yonatan xɔ abe ƒe 60 ene hafi ku, si fia be etsi wu David ƒe 30 sɔŋ.\n^ mm. 10 Nu atɔ̃ dze le nya siwo Yonatan tsɔ de dzi ƒo na David me, abe ale si wòdze le 1 Samuel 23:17 ene: (1) Ede dzi ƒo na David be wòagavɔ̃ o. (2) Eka ɖe edzi na David be Saul ƒe asi matui o. (3) Eɖo ŋku edzi na David be eyae axɔ fiaɖuƒe la abe ale si Mawu do ŋugbee ene. (4) Edo ŋugbe na David be yeayi edzi awɔ nuteƒe nɛ. (5) Egblɔ na David be Saul ŋutɔ hã nyae be ye, Yonatan, yele megbe na David.\n^ mm. 19 Kpɔ Megbenya si nye Ale Si Wòle Be Míawɔ Nu Ðe Ame Si Woɖe Le Haa Me Ŋu hena numekɔkɔ bubu siwo ku ɖe ale si míawɔ nu ɖe ame siwo woɖe le haa me kple ame siwo ɖe wo ɖokui le haa me ŋu.\nAleke nya siwo nye ‘mite ɖa le nu madzɔmadzɔ wɔwɔ gbɔ’ do ƒome kple Mose ƒe ŋkekea me nudzɔdzɔ aɖewoe? Nu kawoe míate ŋu asrɔ̃ tso nudzɔdzɔ mawo me?\nAfi Si Nàkpɔ Xɔlɔ̃ Vavãwo Le


“Ɣeyiɣi Li Na” Dɔwɔwɔ Kple Ðiɖiɖeme | Gbetakpɔxɔ Nusɔsrɔ̃\nGBE BUBU Abua Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Congo Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Drehu Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fante Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Gokana Greece Tokunɔgbe Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Iban Ibanag Ibinda Icelandic Idoma Igbo Igede Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Tokunɔgbe Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Nigeria Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Miva . . . míayi teƒe aɖe si ame aɖeke mele o, ne miaɖi ɖe eme vie.”—MARKO 6:31.\nHADZIDZI 143 Míanɔ Ŋudzɔ, Anɔ Dɔ Dzi, Anɔ Mɔ Kpɔm\n1. Aleke ame geɖe bua dɔwɔwɔe?\nALEKE ame siwo le miaƒe nutoa me la dometɔ akpa gãtɔ bua dɔwɔwɔe? Le dukɔ geɖewo me la, amewo va le vuvum ɖe dɔ ŋu hele ɣeyiɣi geɖe wu zãm ɖe dɔwɔwɔ ŋu fifia wu ɣeyiɣi ɖe sia ɖe. Zi geɖe la, ame siwo vuna ɖe dɔ ŋu wɔna atraɖii la metea ŋu kpɔa ɣeyiɣi ɖina ɖe eme o, womekpɔa ɣeyiɣi ɖe woƒe ƒomewo ŋu o, eye womekpɔa ɣeyiɣi srɔ̃a nu tso Mawu ŋu hã o. (Nyagb. 2:23) Le ame bubu aɖewo hã gome la, womedina be yewoawɔ dɔ kura o, eye wotsɔa nanewo doa taflatsɛ hegbea dɔwɔwɔ.—Lod. 26:13, 14.\n2-3. Kpɔɖeŋu nyui kae Yehowa kple Yesu ɖo ku ɖe dɔwɔwɔ ŋu?\n2 Egbea, ame geɖe wɔa dɔ fũu akpa loo alo womewɔa dɔ boo o. Gake bu ale si Yehowa kple Yesu ya bua dɔwɔwɔe ŋu kpɔ. Ðikeke aɖeke mele eme o be, Yehowa lɔ̃ dɔwɔwɔ. Yesu na esia me kɔ nyuie esi wògblɔ be: “Fofonye le dɔ wɔm va se ɖe fifi, eye nye hã mele dɔ wɔm.” (Yoh. 5:17) Bu dɔ si gbegbe Mawu wɔ esi wòwɔ mawudɔla gbogbo manyaxlẽwo kple xexe gbahoo la ŋu kpɔ. Azɔ hã, míekpɔa Mawu ƒe nuwɔwɔ dzeani geɖewo le anyigba dzi. Hakpalaa gblɔe wòsɔ nyuie be: “Oo Yehowa, wò dɔwɔwɔwo sɔ gbɔ loo! Èwɔ wo katã le nunya me. Anyigba yɔ fũu kple wò nuwɔwɔwo.”—Ps. 104:24.\n3 Yesu srɔ̃ Fofoa ƒe kpɔɖeŋua. Ewɔ dɔ kple Mawu “esime [Mawu dzra] dziƒowo ɖo.” Enɔ Yehowa gbɔ abe “dɔwɔla bibi” ene. (Lod. 8:27-31) Ƒe gbogbo aɖewo megbe esime Yesu va anyigba dzi la, eƒe dɔwɔwɔwo ɖe dzesi ŋutɔ. Dɔ siwo wòva wɔ le anyigba dzi la nɔ nɛ abe nuɖuɖu ene, eye woɖee fia be Mawue dɔe ɖa.—Yoh. 4:34; 5:36; 14:10.\n4. Nu kae míate ŋu asrɔ̃ tso Yehowa kple Yesu gbɔ ku ɖe ɖiɖiɖeme ŋu?\n4 Ðe kpɔɖeŋu siwo Yehowa kple Yesu ɖo ɖi ku ɖe veviedodo dɔ ŋu fia be mehiã be míaɖi ɖe eme oa? Kura o. Biblia gblɔ be, esi Yehowa wɔ dziƒowo kple anyigba vɔ megbe la, ‘edzudzɔ heɖi ɖe eme.’ (2 Mose 31:17) Esi wònye be ɖeɖi metea Yehowa ŋu gbeɖe o, eye mehiã be wòaɖi ɖe eme le nuteameŋu ta o ta la, edze ƒãa be, nu si nya mawo fiae nye be, Yehowa dzudzɔ nuwo wɔwɔ, eye wòkpɔ dzidzɔ ɖe nu siwo wòwɔ ŋu. Eye togbɔ be Yesu wɔ dɔ veviedodotɔe esime wònɔ anyigba dzi hã la, edi ɣeyiɣi ɖi ɖe eme eye wòɖu nu kple exɔlɔ̃wo.—Mat. 14:13; Luka 7:34.\n5. Kuxi kae dzea ŋgɔ Mawu ƒe amewo dometɔ geɖe?\n5 Biblia de dzi ƒo na Mawu ƒe amewo be woalɔ̃ dɔwɔwɔ. Ele na Mawu subɔlawo be woanye dɔwɔla dovevienuwo, ke menye kuviatɔwo o. (Lod. 15:19) Ðewohĩ èwɔa dɔ tsɔ kpɔa wò ƒomea ƒe nuhiahiãwo gbɔ. Azɔ hã, ele na Kristo ƒe nusrɔ̃la ɖe sia ɖe be wòawɔ nya nyui gbɔgblɔ dɔa. Ke hã, ehiã be nàdi ɣeyiɣi aɖi ɖe eme ale si dze. Ðe wòsesẽna na wò ɣeaɖewoɣi be nàda asɔ le ɣeyiɣi agbɔsɔsɔme si nèzãna ɖe wò dɔwɔɖuia, gbeƒãɖeɖedɔa kple ɖiɖiɖeme ŋu la mea? Aleke míawɔ anya dɔ ale si nu wòle be míawɔ kple ɖiɖiɖeme ale si nu míehiã?\nALE SI MÍAWƆ ADA ASƆ LE ALE SI MÍEBUA DƆWƆWƆ KPLE ÐIÐIÐEME GOME\n6. Aleke nya siwo dze le Marko 6:30-34 la ɖee fia be Yesu da sɔ le ale si wòbua dɔwɔwɔ kple ɖiɖiɖemee me?\n6 Ele vevie ŋutɔ be míada asɔ le dɔwɔwɔ gome. Mawu ƒe gbɔgbɔ ʋã Fia Salomo wòŋlɔ bena: “Ɣeyiɣi li na nu sia nu wɔwɔ.” Eƒo nu tso nuƒaƒã, xɔtutu, avifafa, nukoko, ɣeɖuɖu kple dɔwɔna bubuwo ŋu. (Nyagb. 3:1-8) Edze ƒãa be dɔwɔwɔ kple ɖiɖiɖeme nye agbea ƒe akpa vevi aɖe. Yesu da sɔ le dɔwɔwɔ kple ɖiɖiɖeme gome. Gbe ɖeka Yesu ƒe apostoloawo trɔ gbɔ tso gbeƒãɖeɖedɔ aɖe si woyi ɖawɔ la me. Woɖe gbeƒã ʋuu ale gbegbe be “womekpɔ vovo aɖu nu teti hã o.” Yesu gblɔ na wo be: “Miva, ne míawo ɖeɖe míayi teƒe aɖe si ame aɖeke mele o, ne miaɖi ɖe eme vie.” (Xlẽ Marko 6:30-34.) Togbɔ be Yesu kple eƒe nusrɔ̃lawo metea ŋu kpɔa ɣeyiɣi ɖina ɖe eme ale si wodii ɣesiaɣi o hã la, Yesu nyae be ele na yewo katã be yewoaɖi ɖe eme.\n7. Aleke Sabat ƒe sea me dzodzro aɖe vi na mí?\n7 Mí katã míehiã na ɖiɖiɖeme ɣeaɖewoɣi, eye eva hiãna ɣeaɖewoɣi hã be míawɔ asitɔtrɔwo le míaƒe gbe sia gbe dɔwɔnawo ŋu. Míekpɔ esia le ɖoɖo aɖe si Mawu wɔ na eƒe amewo le blema, si nye kwasiɖa sia kwasiɖa ƒe Sabat ƒe ɖoɖoa, la me. Togbɔ be míele Mose ƒe Sea te o hã la, nusɔsrɔ̃ tso nu si Sea gblɔ tso Sabat ƒe ɖoɖoa ŋu aɖe vi na mí. Azɔ hã, ate ŋu akpe ɖe mía ŋu míade ŋugble le ale si míebua dɔwɔwɔ kple ɖiɖiɖemee ŋu.\nSABAT LA NYE ŊKEKE SI DZI WOAÐI ÐE EME AHASUBƆ YEHOWA LE\n8. Le 2 Mose 31:12-15 ƒe nya nu la, taɖodzinu kae nɔ Sabat la ŋu?\n8 Mawu ƒe Nyaa gblɔ be esi Mawu wɔ nuwo “ŋkeke” ade vɔ megbe la, edzudzɔ nuwo wɔwɔ le anyigbaa dzi. (1 Mose 2:2) Ke hã, Yehowa lɔ̃ dɔwɔwɔ, eye ‘egakpɔtɔ nɔ dɔ wɔm’ le go bubuwo me. (Yoh. 5:17) Sabat ƒe ɖoɖo si Yehowa wɔ na Israel-viwo la de sɔsɔ ge kple Yehowa ƒe dzudzɔŋkeke si ŋu woƒo nu tsoe le Mose Ƒe Agbalẽ Gbãtɔ me. Mawu gblɔ be Sabat la nye dzesi le ye kple Israel-viwo dome. Enye ŋkeke si dzi ‘woadzudzɔ bliboe,’ ŋkeke si ‘le kɔkɔe na Yehowa.’ (Xlẽ 2 Mose 31:12-15.) Sea meɖe mɔ be ame aɖeke, eɖanye ɖevi alo kluvi o, alo lã aɖeke gɔ̃ hã nawɔ dɔ le ŋkeke ma dzi o. (2 Mose 20:10) Ðoɖo sia ʋu mɔnukpɔkpɔ ɖi na Israel-viwo be wote ŋu kpɔ ɣeyiɣi geɖe wu na ŋugbledede le nu siwo ku ɖe ƒomedodo si le woa kple Yehowa dome ŋu la ŋu.\n9. Susu si mesɔ o kae nɔ ame aɖewo si ku ɖe Sabat la ŋu le Yesu ƒe ŋkekea me?\n9 Sabat ƒe ɖoɖoa ɖe vi geɖe na Mawu ƒe amewo; ke hã, subɔsubɔhakplɔla siwo nɔ anyi le Yesu ƒe ŋkekea me la de se kpaɖiwo ku ɖe ale si wòle be amewo nawɔ ɖe Sabat ƒe sea dzi ŋu. Wogblɔ be Sea meɖe mɔ be ame naŋe lu ʋɛ aɖewo alo ayɔ dɔ ame gɔ̃ hã le Sabat ƒe ŋkekea dzi o. (Marko 2:23-27; 3:2-5) Gake menye nenemae Mawu ɖoe be wòanɔ o, eye Yesu na esia me kɔ ƒãa na ame siwo ɖo toe.\nƑome si me Yesu nɔ tsi la wɔ Sabat la ŋu dɔ tsɔ kpɔ gome le nu siwo awɔe be ƒomedodo kplikplikpli nanɔ wo kple Mawu dome la me (Kpɔ memama 10 lia) *\n10. Nu kae míate ŋu asrɔ̃ tso nya siwo le Mateo 12:9-12 ku ɖe ale si Yesu bu Sabat lae ŋu me?\n10 Yesu kple eyomedzela siwo nye Yudatɔwo la wɔ ɖe Sabat ƒe sea dzi, elabena wonɔ Mose ƒe Sea te. * Ke hã, Yesu to eƒe nyagbɔgblɔ kple nuwɔna dzi ɖee fia be ele be woaɖe nugɔmesese afia le Sabat ƒe sea dzi wɔwɔ me eye megblẽ be woawɔ nyui na amewo alo akpe ɖe amewo ŋu le Sabat dzi o. Egblɔe eme kɔ be: “Se ɖe mɔ be woawɔ nu nyui le Sabat dzi.” (Xlẽ Mateo 12:9-12.) Mebui be enye nu gbegblẽ be woanyo dɔme ahawɔ nyui na amewo le Sabat ƒe ŋkekea dzi o. Yesu ƒe nuwɔnawo ɖe susu vevi si tae Mawu wɔ Sabat ƒe ɖoɖoa na eƒe amewo ɖo la fia. Esi wònye be Israel-viwo ɖina ɖe eme tso woƒe gbe sia gbe hloloetsotsowo me le Sabat ŋkekea dzi ta la, esia wɔnɛ be wotea ŋu kpɔa ɣeyiɣi geɖe ɖe Mawu subɔsubɔ ŋu. Anɔ eme be, ƒome si me Yesu nɔ tsi la wɔa Sabat la ŋu dɔ tsɔ kpɔa gome le nu siwo awɔe be ƒomedodo kplikplikpli nanɔ wo kple Mawu dome la me. Esia dze ƒãa le nya si Biblia gblɔ tso Yesu ŋu esime wòyi wo de, Nazaret, la me; Biblia gblɔ be: “Abe ale si [Yesu lɔ̃a] wɔwɔ le Sabat ŋkeke dzi ene la, eyi ƒuƒoƒe la, eye wòtsi tsitre be yeaxlẽ nu.”—Luka 4:15-19.\nÐE NÈDA SƆ LE ALE SI NÈBUA DƆWƆWƆE MEA?\n11. Kpɔɖeŋu nyui kae Yesu ɖo ɖi na mí ku ɖe dɔwɔwɔ ŋu?\n11 Edze ƒãa be, menye atikpakpadɔ koe Yosef fia Yesu o, ke ekpe ɖe eŋu hã be Mawu ƒe susu le dɔwɔwɔ ŋu su esi. (Mat. 13:55, 56) Anɔ eme be, Yesu kpɔ Yosef wònɔ dɔ dzi vevie tso ŋkeke yi ŋkeke be yeatsɔ akpɔ yeƒe ƒome gã la ƒe nuhiahiãwo gbɔ. Mewɔ nuku o be, Yesu gblɔ na eƒe nusrɔ̃lawo emegbe be: “Dɔwɔla dze na eƒe fetu.” (Luka 10:7) Ɛ̃, edze ƒãa be Yesu nya dɔ sesẽ wɔwɔ.\n12. Mawunyakpukpui kawoe na míekpɔ Mawu ƒe susu le dɔ sesẽ wɔwɔ ŋu?\n12 Apostolo Paulo hã lɔ̃ dɔ sesẽ wɔwɔ. Dɔ vevitɔ si wòwɔ ye nye be, eɖi ɖase tso Yesu kple eƒe nufiafiawo ŋu na amewo. Ke hã, Paulo wɔ dɔ tsɔ kpɔ eƒe nuhiahiãwo gbɔ. Kristotɔ siwo nɔ Tesalonika la nya ale si ‘wòku kutri wɔ dɔ zã kple keli,’ ale be yeaganye “agba gã aɖeke” na wo dometɔ aɖeke o, la nyuie. (2 Tes. 3:8; Dɔw. 20:34, 35) Nya mawo anya ku ɖe dɔ si Paulo wɔ, si nye avɔgbadɔwɔwɔ, la ŋu. Esime wònɔ Korinto la, edze Akwila kple Priskila gbɔ, eye “wowɔ dɔ ɖekae, elabena avɔgbadɔwɔlawoe wonye.” Esi Biblia gblɔ be Paulo wɔ dɔ “zã kple keli” la, esia mefia be dɔ dzi ko wònɔna madzudzɔmadzudzɔe o. Le kpɔɖeŋu me, edzudzɔa dɔa heɖina ɖe eme le Sabat ŋkekea dzi. Sabat ŋkekea ʋu mɔnukpɔkpɔ ɖi nɛ be wòaɖi ɖase na Yudatɔwo, elabena woawo hã womewɔa dɔ le Sabat ŋkekea dzi o.—Dɔw. 13:14-16, 42-44; 16:13; 18:1-4.\n13. Nu kae míate ŋu asrɔ̃ tso Paulo ƒe kpɔɖeŋua me?\n13 Apostolo Paulo ɖo kpɔɖeŋu nyui aɖe ɖi na mí. Ehiã be wòawɔ dɔ atsɔ akpɔ eƒe nuhiahiãwo gbɔ, gake ekpɔ egbɔ be yewɔ “Mawu ƒe nya nyui la ƒe dɔ kɔkɔe la” hã edziedzi. (Rom. 15:16; 2 Kor. 11:23) Ede dzi ƒo na ame bubuwo be woawo hã woawɔe nenema ke. Eya ta, Akwila kple Priskila nye Paulo ƒe “hadɔwɔlawo le Kristo Yesu me.” (Rom. 12:11; 16:3) Paulo de dzi ƒo na Kristotɔ siwo nɔ Korinto la be ‘woawɔ geɖe le Aƒetɔ la ƒe dɔ la me.’ (1 Kor. 15:58; 2 Kor. 9:8) Yehowa zã eƒe gbɔgbɔ kɔkɔea tsɔ ʋã apostolo Paulo wòŋlɔ gɔ̃ hã be: “Ne ame aɖe medi be yeawɔ dɔ o la, megaɖu nu hã o.”—2 Tes. 3:10.\n14. Nu kae Yesu wɔnɛ esi wògblɔ nya siwo dze le Yohanes 14:12?\n14 Dɔ vevitɔ si míate ŋu awɔ le ŋkeke mamlɛ siawo me ye nye gbeƒãɖeɖe kple nusrɔ̃lawɔwɔ dɔa. Le nyateƒe me la, Yesu gblɔe ɖi be yeƒe nusrɔ̃lawo awɔ dɔ siwo lolo wu esiwo yewɔ la gɔ̃ hã! (Xlẽ Yohanes 14:12.) Yesu ƒe nyawo mefia be míawɔ nukunuwo abe ale si wòwɔe ene o. Ke boŋ, nu si wòwɔnɛ ye nye be, ye yomedzelawo aɖe gbeƒã ahafia nu ame geɖe wu, woawɔ dɔ sia le anyigbamama geɖe wu me, eye woawɔe ɣeyiɣi didi wu.\n15. Biabia kawoe wòle be míabia mía ɖokui, eye nu ka tae?\n15 Ne èwɔa ŋutilãmedɔ la, bia ɖokuiwò be: ‘Ðe wonyam le dɔme be medoa vevie dɔa? Ðe mewua nye dɔwo nu ɖe game dzia, eye ɖe mewɔa dɔ nyuie ale si mate ŋuia?’ Ne àte ŋu aɖo biabia siawo ŋu be ɛ̃ la, ekema, anɔ eme be, wò dɔtɔ aka ɖe dziwò. Esia ate ŋu awɔe hã be wò dɔwɔhatiwo nalɔ̃ faa be yewoaɖo to Fiaɖuƒegbedeasia. Azɔ hã, anyo be nàbia nya siawo ɖokuiwò ku ɖe ale si nèwɔa gbeƒãɖeɖe kple nufiafia dɔae ŋu: ‘Ðe wonyam be medoa vevie gbeƒãɖeɖedɔa? Ðe medzrana ɖo nyuie be mate ŋu aɖe gbeƒã na amewo ne medo go wo zi gbãtɔa? Ðe metrɔna yia ame siwo tsɔ ɖe le gbedeasia me la gbɔ kaba? Eye ɖe mekpɔa gome le gbeƒãɖeɖemɔnu vovovowo me edziedzia?’ Ne àte ŋu aɖo biabia siawo ŋu be ɛ̃ la, ekema àkpɔ dzidzɔ geɖe le wò gbeƒãɖeɖedɔa me.\nÐE NÈDA SƆ LE ALE SI NÈBUA ÐIÐIÐEMEE MEA?\n16. Aleke Yesu kple apostoloawo bu ɖiɖiɖemee, eye aleke esia to vovo na ale si ame geɖewo bua ɖiɖiɖemee egbea?\n16 Yesu nyae be ɣeaɖewoɣi la, ehiã be ye kple apostoloawo yewoaɖi ɖe eme. Ke hã, ame siwo nɔ anyi le Yesu ƒe ɣeyiɣia me kple ame siwo li egbea la dometɔ geɖe le abe kesinɔtɔ si ŋu Yesu ƒo nu tsoe le eƒe lododo aɖe me la ene. Ŋutsu sia gblɔ na eɖokui be: “Ðe dzi ɖi, ɖu nu, no nu, eye nàɖu agbe.” (Luka 12:19; 2 Tim. 3:4) Esusu be ɖiɖiɖeme kple agbeɖuɖu ye nye nu vevitɔwo le agbe me. Gake Yesu kple apostoloawo ya mena woawo ŋutɔwo ƒe didiwo nye nu vevitɔ na wo le agbe me o.\nNe susu si da sɔ le mía si le dɔwɔwɔ kple ɖiɖiɖeme ŋu la, esia awɔe be míate ŋu atsɔ míaƒe susu aɖo dɔ nyui siwo ate ŋu ana dzidzeme mí la ŋu (Kpɔ memama 17 lia) *\n17. Aleke míate ŋu awɔ ɣeyiɣi siwo míeyi dɔme o la ŋu dɔ nyuie?\n17 Egbea, míedzea agbagba be míasrɔ̃ Yesu, le mɔ sia nu be, menye ɖeko míezãa ɣeyiɣi si míeyi dɔme o la tsɔ ɖina ɖe eme ko o, ke míewɔa eŋu dɔ tsɔ wɔa nu nyuiwo hã, abe ɖaseɖiɖi na amewo kple Kristotɔwo ƒe kpekpeawo dede ene. Le nyateƒe me la, nusrɔ̃lawɔwɔdɔa kple kpekpeawo dede le vevie na mí ale gbegbe be míedzea agbagba ɖe sia ɖe be míakpɔ gome le dɔ kɔkɔe mawo me edziedzi. (Heb. 10:24, 25) Ne míezɔ mɔ gɔ̃ hã la, míeyia edzi léa fɔ ɖe kpekpeawo dede ŋu afi ka kee míeɖale o, eye míedia mɔnukpɔkpɔwo be míaɖi ɖase na ame siwo míedoa goe.—2 Tim. 4:2.\n18. Nu kae míaƒe Fia, Kristo Yesu, di tso mía si be míawɔ?\n18 Aleke gbegbee dzi dzɔa mí ye nye esi be míaƒe Fia, Kristo Yesu, sea nu gɔme na mí hekpena ɖe mía ŋu be susu si da sɔ nanɔ mía si le dɔwɔwɔ kple ɖiɖiɖeme ŋu! (Heb. 4:15) Edi be míaɖi ɖe eme ale si dze. Edi hã be míawɔ dɔ sesĩe akpɔ míaƒe nuhiahiãwo gbɔ eye míakpɔ gome le nusrɔ̃lawɔwɔdɔ si me dzidzeme geɖe le la hã me. Le nyati si kplɔ esia ɖo me la, míadzro nu si Yesu wɔ be yeatsɔ aɖe mí tso kluvinyenye vɔ̃ɖi aɖe me la me.\nNu kae míate ŋu asrɔ̃ tso kpɔɖeŋu siwo Yehowa kple Yesu ɖo ɖi na mí ku ɖe dɔwɔwɔ ŋu la me?\nMɔnukpɔkpɔ kae Sabat ƒe ɖoɖoa ʋu ɖi na Israel-viwo, eye nu kae míesrɔ̃ tso esia me?\nNu ka tae wòhiã vevie be míada asɔ le ale si míebua ɖiɖiɖeme kple dɔwɔwɔe me?\n^ mm. 5 Ŋɔŋlɔawo fia ale si míawɔ ada asɔ le ale si míebua dɔwɔwɔ kple ɖiɖiɖemee la mí. Le nyati sia me la, míadzro ale si kwasiɖa sia kwasiɖa ƒe Sabat ƒe ɖoɖo si Mawu wɔ na Israel-viwo la ate ŋu akpe ɖe mía ŋu míade ŋugble le ale si míebua dɔwɔwɔ kple ɖiɖiɖemee ŋu la me.\n^ mm. 10 Yesu ƒe nusrɔ̃lawo de bubu Sabat ƒe sea ŋu ale gbegbe be, esime Sabat ŋkekea ɖo la, wodzudzɔ dzadzraɖo ɖe Yesu ɖiɖi ŋu ale be Sabat ŋkekea nava yi vɔ hafi.—Luka 23:55, 56.\n^ mm. 55 NU SI LE EDZI YIM LE NƆNƆMETATAA ME: Yosef kplɔ eƒe ƒomea yina ƒuƒoƒea le Sabat ŋkekea dzi.\n^ mm. 57 NU SI LE EDZI YIM LE FOTOAWO ME: Esi vifofo aɖe si wɔa dɔ tsɔ kpɔa eƒe ƒomea ƒe nuhiahiãwo gbɔ la xɔ mɔkeke le dɔme eye eya kple eƒe ƒomea wozɔ mɔ gɔ̃ hã la, ele ɣeyiɣia ŋu dɔ wɔm tsɔ le gome kpɔm le teokrasidɔ aɖewo me.\nƉoe Ɖe Amewo Ɖoe Ɖe Amewo “Ɣeyiɣi Li Na” Dɔwɔwɔ Kple Ðiɖiɖeme


1 Samuel 22 | Biblia Le Internet Dzi | Xexe Yeye Gɔmeɖeɖe\nDavid yi Adulam kple Mizpe (1-5)\nSaul na wowu nunɔlawo le Nob (6-19)\nAbiatar si dzo (20-23)\n22 David dzo le afi ma+ hesi yi agado si le Adulam la me.+ Esi nɔviawo kple fofoa ƒemetɔwo katã see la, woyi egbɔ le afi ma. 2 Eye ame siwo katã le xaxa me kple fenyilawo kpakple ame siwo katã dɔme le vevem* la ƒo ƒu ɖe eŋu, eye wòzu woƒe tatɔ. Ame siwo le eŋu la anɔ ame alafa ene. 3 Emegbe David dzo le afi ma yi Mizpe le Moab, eye wògblɔ na Moab-fia+ be: “Meɖe kuku, na fofonye kple danye nanɔ mia gbɔ, va se ɖe esime manya nu si Mawu awɔ nam.” 4 Ale wògblẽ wo ɖe Moab-fia gbɔ, eye wotsi egbɔ ŋkeke siwo katã David le agado la me.+ 5 Emegbe nyagblɔɖila Gad+ gblɔ na David be: “Mèganɔ teƒe ma o. Dzo yi Yuda-nyigba dzi.”+ Ale David dzo, eye wòva Heret-ve me. 6 Saul se be woke ɖe David kple ame siwo le eŋu la ŋuti. Ɣemaɣi Saul bɔbɔ nɔ Gibea+ le tamarisk-ti te le togbɛ la dzi, elé eƒe akplɔ ɖe asi, eye eŋumewo katã le tsitre ƒo xlãe. 7 Eye Saul gblɔ na eŋume siwo le tsitre ƒo xlãe la be: “Mi Benyamin viwo, meɖe kuku, miɖo to miasee. Ðe miesusu be Isai+ vi la ana anyigbawo kple waingblewo mia? Ðe wòaɖo mi katã amegãwo ɖe ame akpewo nu alo ɖe ame alafawo nua?+ 8 Mi katã mieɖo nugbe ɖe ŋunye! Ame aɖeke mefi tofi nam esime nye ŋutɔ vinye bla nu kple Isai+ vi la o! Eye mia dometɔ aɖeke mese veve ɖe nunye, ne wòava fi tofi nam be, nye ŋutɔ vinye na nye subɔvi tso ɖe ŋunye heva de xa ɖi nam, abe ale si wòle egbe sia ene o.” 9 Eye Doeg+ Edomtɔ si tɔ ɖe afi ma henye tatɔ le Saul ŋumewo nu la ɖo eŋu nɛ be:+ “Mekpɔ Isai vi la wòva Ahimelek, Ahitub vi+ gbɔ le Nob. 10 Ebia gbe Yehowa nɛ; ena mɔdzinuɖuɖui. Eye wòtsɔ Goliat, Filistitɔ la ƒe yi nɛ.”+ 11 Enumake fia la dɔ be woayi aɖayɔ nunɔla Ahimelek, Ahitub vi la kple nunɔla siwo katã le fofoa ƒe me le Nob la vɛ. Ale wo katã wova fia la gbɔ. 12 Eye Saul gblɔ be: “Ahitub vi, meɖe kuku, ɖo to nàsee!” Eɖo eŋu be: “Mele to dzi, nye aƒetɔ.” 13 Saul biae be: “Nu ka tae wò kple Isai vi la mieɖo nugbe ɖe ŋunye, nètsɔ abolo kple yi nɛ, eye nèbia gbe Mawu nɛ? Etso ɖe ŋunye hede xa ɖi nam, abe ale si wòle egbe sia ene.” 14 Eye Ahimelek ɖo eŋu na fia la be: “Ame kae le wò dɔlawo dome si wɔa nuteƒe* abe David+ ene? Fia ƒe to+ kple ŋuwòdzɔlawo ƒe amegã, si ŋu wodea bubui le aƒewò me ye wònye.+ 15 Egbee nye zi gbãtɔ si mebia gbe Mawu nɛa?+ Nya si gblɔm nèle nede megbe xaa tso gbɔnye! Fia megada nya ɖe eƒe subɔvi kple fofonye ƒe aƒe blibo la katã dzi o, elabena wò subɔvi menya naneke kura tso nu siawo katã ŋu o.”+ 16 Ke fia la gblɔ be: “Ahimelek, wò+ kple fofowò ƒe aƒe la katã miaku.”+ 17 Eye fia la gblɔ na dzɔla* siwo le tsitre ƒo xlãe la be: “Mite yi, ne miawu Yehowa ƒe nunɔlawo, elabena wowɔ ɖeka kple David! Wonya be esi dzo, ke womefi tofi nam o!” Ke fia la ƒe subɔviwo medi be yewoado asi ɖa ada nu Yehowa ƒe nunɔlawo o. 18 Eye fia la gblɔ na Doeg+ be: “Trɔ nàda nu nunɔlawo!” Enumake Doeg, Edomtɔ+ la trɔ heda nu nunɔlawo. Ewu ŋutsu blaenyi vɔ atɔ̃, siwo do aklalakɔmewu+ gbe ma gbe. 19 Etsɔ yi ɖasi Nob,+ si nye nunɔlawo ƒe du la gɔ̃ hã: etsɔ yi wu ŋutsuwo kple nyɔnuwo, ɖeviwo kple vi nonowo, nyiwo kple tedziwo kpakple alẽwo siaa. 20 Ke Ahimelek, Ahitub vi, ƒe vi ɖeka, si ŋkɔe nye Abiatar+ ya si ɖadze David yome. 21 Abiatar gblɔ na David be: “Saul wu Yehowa ƒe nunɔlawo.” 22 Eye David gblɔ na Abiatar be: “Menyae gbe ma gbe be+ esi Doeg, Edomtɔ la nɔ afi ma ta la, eyina egblɔ ge na Saul godoo. Nyee ɖi fɔ le ame* siwo katã wowu le fofowò ƒe me la ta. 23 Wò ya nɔ gbɔnye. Mègavɔ̃ o, elabena ame si le wò agbe* dim la le nye hã nye agbe* dim, eya ta makpɔ tawò.”+\n^ Alo, “ɖia anukware.”\n^ Egɔmeɖeɖe tẽe, “duƒula.”


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Turkish Ukrainian Urdu Vietnamese\nAKƆNTABUBU aɖe ɖee fia be subɔsubɔha kple kɔmamã siwo wu 10,000 ye le xexeame. Le dukɔ aɖe me la, ame tsitsi siwo ade 16 le alafa me dzo le woƒe subɔsubɔha me heyi bubu me ɣeaɖeɣi kpɔ le woƒe agbe me. Eyata mewɔ nuku o be masɔmasɔwo ɖoa ƒometɔwo kple xɔlɔ̃wo dome le mawusubɔsubɔ dzixɔsewo ŋu. Ɣeaɖewoɣi la, esia gblẽa ƒomedodowo me. Esia ta nya si fɔ ɖe tee nye, Aleke wòle be Kristotɔwo nawɔ nu ɖe ƒometɔ siwo mele subɔsubɔha ɖeka me kpli wo o la ŋui?\nƑomedodo Tɔxɛ Aɖe\nLe kpɔɖeŋu me, de ŋugble le nusi Biblia gblɔ le ƒomedodo tɔxɛ si le dzilawo kple wo viwo dome ŋu kpɔ. Womeɖo ɣeyiɣi aɖeke ɖi si dzi woadzudzɔ sedede si le Mose II, 20:12 be “bu fofowò kple dawò” dzi wɔwɔ o. Le nyateƒe me, esime Yesu nɔ se sia me ɖem abe alesi woŋlɔe ɖe Mateo 15:4-6 ene la, edze ƒã be bubu si wòle be vi tsitsiwo nade wo dzilawo ŋu ŋutie wònɔ nu ƒom tsoe.\nBiblia-gbalẽ si nye Lododowo xlɔ̃ nu tso bubumademade ame dzilawo ŋu ŋuti. Lododowo 23:22 ɖo aɖaŋu be mele be ‘nàdo vlo dàwo ne eku nyagã o!’ Lododowo 19:26 xlɔ̃ nu gbeteteɖedzitɔe be “amesi sẽ ŋuta le fofoa ŋu, eye wònyã dada la, vi vloe ŋukpenanuwɔla wònye.”\nŊɔŋlɔawo na eme kɔ be mele be míagbe ɖetsɔtsɔ le eme na mía dzilawo o. Mía dzilawo ƒe asimadamada ɖe míaƒe subɔsubɔha dzi mete fli ɖe ƒomedodo si le mía kpli wo dome la me o. Biblia ƒe gɔmeɖose siawo ku ɖe ƒometɔ bubuwo kple ame srɔ̃ hã ŋu. Eme kɔ be enye Kristotɔwo ƒe agbanɔamedzi le agbenyuinɔnɔ kple Ŋɔŋlɔawo ƒe nudidi nu be woalɔ̃ woƒe ƒometɔwo.\nNugɔmesese Le Vevie\nKe hã Biblia xlɔ̃ nu le hadede vɔ̃wo ŋu, eye ŋusẽkpɔɖeamedzi sia ate ŋu atso ame ƒe ƒometɔ kplikplikpliwo hã gbɔ. (Korintotɔwo I, 15:33) Mawu subɔla wɔnuteƒe geɖe siwo nɔ anyi va yi wɔ nusi nyo togbɔ be wo dzilawo melɔ̃ ɖe edzi na wo o hã. Edze ƒã be aleae wòdzɔ le Korax-viwo gomee. (Mose IV, 16:32, 33; 26:10, 11) Mele be Kristotɔ vavãwo nagbe nu le woƒe xɔse gbɔ be woadze ame bubuwo ŋu o, eɖanye woƒe ƒometɔwo gɔ̃ hã.—Dɔwɔwɔwo 5:29.\nLe nɔnɔme aɖewo me la, dzilawo alo ƒometɔ bubuwo tsia tre ɖe Kristotɔ aɖe ƒe dzixɔsewo ŋu vevie. Ame aɖewo ate ŋu ava zu Kristotɔnyenye vavãtɔ ƒe futɔwo gɔ̃ hã. Le go siawo me la, Kristotɔwo ɖea afɔ siwo sɔ tsɔ kpɔa woƒe gbɔgbɔmemenyenye ta. Yesu gblɔe wòsɔ nyuie be: “Ame ƒe ketɔwo anye ye ŋutɔ ƒemetɔwo. Amesi ke lɔ̃a fofoa alo dadaa wum la, eya medzem o; eye amesi ke lɔ̃a viaŋutsu alo vianyɔnu wum la, eya medzem o.”—Mateo 10:36, 37, NW.\nKe hã zi geɖe la, Kristotɔwo ƒe ƒometɔwo metsia tre ɖe wo ŋu vevie o. Ðeko woƒe ƒometɔwo melɔ̃ ɖe alesi wose Biblia ƒe nufiafiawo gɔmee dzi o. Ŋɔŋlɔ Kɔkɔeawo de dzi ƒo na Kristo yomedzelawo be woawɔ nu kple dzimaxɔsetɔwo “le dzigbɔɖeanyi” kple “bubu deto” me. (Timoteo II, 2:25; Petro I, 3:15, NW) Biblia xlɔ̃ nu eme kɔ be: “Ele na Aƒetɔ la ƒe subɔla be, wòagawɔ dzre o, ke boŋ wòanye amesi nyoa dɔme na amewo katã.” (Timoteo II, 2:24) Apostolo Paulo hã xlɔ̃ nu Kristotɔwo be “woagagblɔ busunya ɖe amea ɖeke ŋuti o, woaganye dzrehelawo o; woanye ame fatuwo, woatsɔ dɔmefafa katã afia amewo katã.”—Tito 3:2.\nNɔ Kadodo me Kpli Wo eye Nàɖe Lɔlɔ̃ Afia\nPetro I, 2:12 na nuxlɔ̃amenya sia Kristotɔwo be: “Miaƒe anyinɔnɔ le trɔ̃subɔlawo [dzimaxɔsetɔwo] dome nanɔ nyuie bene . . . le miaƒe dɔ nyui wɔwɔ, siwo wodze si azɔ ŋuti la, woakafu Mawu.” Zi geɖe la, ƒometɔ siwo mele míaƒe subɔsubɔha me o dea dzesi tɔtrɔ siwo Biblia ƒe gɔmeɖosewo ŋudɔwɔwɔ na míewɔ le míaƒe agbe me. Ðo ŋku edzi be amesiwo metsɔ ɖeke le Biblia ƒe nyateƒea me o alo tsi tre ɖe eŋu gɔ hã la dometɔ geɖe va trɔ woƒe susu. Le ame aɖewo gome la, woate ŋu anɔ ŋku lém ɖe wo srɔ̃ alo wo vi ƒe agbenyuinɔnɔ ŋu ƒe geɖe hafi ava se nusitae wonɔa agbe alea la gɔme. Negadzɔ gbeɖe be Kristotɔ aɖe ƒe ɖekematsɔleme na eƒe ƒometɔwo tae wogbe Biblia ƒe nyateƒeawo xɔxɔ ɖo o.\nNyateƒee, nɔnɔmewo to vovo tso wo nɔewo gbɔ, eye Kristotɔ Ðasefo aɖewo le afisi didi tso wo dzilawo gbɔ. Manya wɔ be woasrã wo kpɔ edziedzi abe alesi woadii ene o. Gake lɛta ŋɔŋlɔ, wo yɔyɔ le telefon dzi, alo kadodo me nɔnɔ kpli wo edziedzi to mɔ bubuwo nu ana míaƒe ƒometɔwo naka ɖe edzi be míelɔ̃ yewo. Amesiwo menye Kristotɔ vavãwo o dometɔ geɖe lɔ̃a wo dzilawo kple ƒometɔ bubuwo heɖoa dze kpli wo edziedzi eɖanye mawusubɔsubɔ me dzixɔse kawoe le wo si o. Ðe mele be Kristotɔ Ðasefowo nawɔ esi wu ema oa?\nKadodo me nɔnɔ kple wò ƒometɔwo ana woaka ɖe edzi be èlɔ̃ yewo\nƉoe Ɖe Amewo Ɖoe Ɖe Amewo Ne Wò Ƒometɔwo Mele Subɔsubɔha Ðeka Me Kpli Wò O\ng03 11/8 axa 22-23